text:
Ɗiin laamuuji ngoni laamu Maasina, nganndiraangu “Diina” e gardagol Seeku Ahmadu, Laamlaamu Sokoto (teeminannde 19ɓiire to rewo Niijeriyaa) e gardagol Usmaan Dan Fojo, e laamu “Tukuloor” (e leydi Mali hannde ndii) e gardagol Al Hajji Umar Taal.
Laamu Maasina
Laamlaamu (kaanankiri) fulɓe Maasina, nganndiraangu kadi « Dina », ko laamlaamu tuugiingu e dewal, ngu ceerno lollirɗo Seeku Aamadu, jeyaaɗo e galle barinaaɓe compunoo e teeminannde XIXɓiire. Ngu wonnoo ko huunde e Mali hannde oo, tuggi Tummbuktu bannge rewo haa leydi Mosi en bannge worgo, tuggi Muritani bannge hirnaange haa diiwaan Mopti. Ko Hamdallaay wonnoo laamorgo laamlaamu nguu.
Ko fulɓe ummoriiɓe diiwaan Fuuta Tooro oo ciiñcunoo e diiwaan hee e maayirɗe teeminannde XIVɓiire. E naatirɗe teeminannde XIXɓiire, « satigeeɓe arɗo » laamɓe fulɓe, kam e galle Dikko en laaminoo nokku oo. Seeku Aamadu moolinooɗo to Nukuma caggal nde dañdi e seernaaɓe Jenne caɗeele, haɓi ɗoon wolde mum adannde e arɗo en, wondiiɓe Fama (laamɗo) Segu, ko e hitaande 1818. Poolgu makko e ndeen wolde addani mo umminde jihaadi, e heɓtude e Jenne, hitaande caggal ɗuum e 1819. O yamiri yo jumaa mawka ka laamɗo Kummboro mahnoo kaa, yo woppe, o mahi jumaa kesa ngoɗka. Nii woni o sompi laamu tuugiingu e diine ngu o inniri « Diina », ngu o feccitii e diiwanuuji joy, tawi heen diiwaan fof ardii ɗum ko guwerneer kooninke e dental (diiso) diine. O siiñti wuro Hamdallaay (Yettere Alla), o waɗti ɗum laamorgo heso ɗo diiso Diina oo jooɗotoo. Wonnoo e diiso Diina ngoo ko capanɗe nayo neɗɗo, hakkunde koohoowo diine e jaggal toowngal konu, diiso wonngo e les njiimaandi makko. O ƴelliti jaŋde Ɓuraana. Laamu nguu tuugii kadi ko e sariya Lislaam laawol Maalik. Faggudu laamaandi ndii tuuginoo ko e nehngo jawdi, na’i e baali. Seeku Aamadu waawni fulɓe aynaaɓe ñiiɓde e nokku gooto. Hankadi, yimɓe makko naatani golwole jihaadi feewde e wambarankooɓe, e sooninkooɓe e bwa en, e dogon en, e fulɓe sanamiyeeɓe. Kala heen poolaaɗo waɗtee jiyaaɗo (riimayɓe) ligginteeɗo nder ndema. Ngam ƴellitde njulaagu, Seeku Aamadu wootiɗini ɓetirɗe e nder laamaandi mum. Laamu Bammbara Segu e Kaarta dartinooɗi ɗii, naataani e njiimaandi Diina.
Njiimaandi Diina yettiima Mopti, rewo diiwaan Segu haa yettii Tummbuktu, heerondiri e dowlaaji Mosi to rewo Burkina Faso. Nde Seeku Aamadu sankii e hitaande 1844, ko ɓiyiiko Aamadu Seeku lomtii mo, oon ne lomtii ɗum ko taaniraagel makko biyeteengel Ahmadu Ahmadu e hitaande 1852. E hitaande 1862 Al Hajji Umar Taal heɓti Jenne e Hamdallaay.
Seeku Aamadu jibinaa ko e hitaande 11776 to wuro ina sara Mopti ina wiyee Moolangol. Nehi mo ko baaba makko cawndiiɗo ina wiyee Hamman Lobbo. Omo wiyetenoo kadi “laamiiɗo juulɓe”, tiitoonde nde o heɓi e Laamɗo Sokoto. O sankii ko e 1844 walla 1845.
Laamlaamu Sokoto
Laamlaamu Sokoto sompaa ko e teeminannde 19ɓiire to rewo Niijeriyaa. Sompi ngu ko Usmaan Dan Fojo. Laamorgo maggu ko wuro Sokoto wonnoo.
Almaami Usmaan Dan Fojo, nde feri e hitaande 1804 jooɗii to Godu, dognoo ko laamɗo Gobeer biyeteeɗo Yunfa. Oon sahaa won nanndintunooɓe fergo makko e ferno Nelaaɗo (JKM) ; ɗuum ɓeydani mo daraja no feewi. O noddi jihaadi feewde e heeferɓe fof, haa teeŋti noon feewde laamɗo hawsankooɓe, ɓe o yooɓtorinoo waasde tabitinde piɓle diime Lislaam. Fulɓe heewɓe e hawsankooɓe heewɓe ɓe mbeltanooki nootii mo e ngoon noddaango. Ko hawsankooɓe boom ɓurnoo heewde e konu makko. Ñalnde 21 suwee 1804, nguun konu dañi poolgu mum ngadanu e dow konu Yunfa to nokku ina wiyee Tabkin Kwato. O waɗti hoore makko laamiiɗo juulɓe, o jiimi e Gober e maayirɗe 1817.
Jaambareeɓe heewɓe ummoriiɓe Fuuta Tooro, Maasina e Sonngaay tawti mo. Ɓe keɓtidi Kano ɗo o waɗti laamorgo makko. Nguu poolgu kadi ɓeydii fooɗtude juulɓe Niijeriyaa e Kamaruun, kam e fulɓe jilluɓe hoɗnooɓe ko ɓooyi e nokku hee. Nii woni, e nder duuɓi nay fat (hakkunde 1804 e 1808), e gardagol konu ndoolnungu, Usmaan heɓti laamuuji hawsankooɓe ɗii fof (Katsina, Sariya, Nupe, Kebbi, Liptaako) kam e rewo Kamaruun. O toɗɗii emireeɓe yo ngardo ɗi : ina hasii ko laamɓe foolaaɓe, jebbiliiɓe ɓee, keewi toɗɗiteede e ngool gardagol.
Kala amiiru mo o toɗɗii yo ardo gooto e diiwanuuji ndii laamaandi fulɓe njaajndi, o rokkii ɗum wellitaare jaajnde ngam ardaade nokku mum. Asakal ƴettetenoongal ngal tuugii e sariya Lislaam.
E hitaande 1815 Usmaan Dan Fojo toɗɗii ɓiyum biyeteeɗo Muhammed Bello yo lomto ɗum. Hawsankooɓe, e urɓugol Tuwaareg en nokku Ayiir (Aïr), kam e laamɗo Kanem Bornu, calii laamu diine kiisɗo Sokoto. Muhammed Bello nehi ɓe. Muhammed Bello sankii e hitaande 1837. Miñiiko Usmaan (Atiku) lomtii mo e gardagol laamu nguu haa hitaande 1843. Yoruba en itti laamu Oyo e juuɗe Fulɓe Sokoto e wolde Oshogbo e hitaande 1840. Moodibo Aadama, gooto e yahdiiɓe Usmaan Dan Fojo, jooɗii Yola, yaajtini laamu mum haa to fuɗnaange worgo laamlaamu Sokoto e hitaande 1841. O haɓi e leƴƴi sanamiyeeji rewo Kamaruun, o haɓi e laamɗo Manndara, o wootiɗini diiwaan Fommbina (worgo) oo, mo o inniraa, woni Aadamawa. E noowammbar 1842, ɓiy Muhammed Bello biyeteeɗi Aali roni laamu to Sokoto, caggal sankaare Atiku. Ko e njiimaandi makko yoga e nokkuuji poolanooɗi keɓtiti ndimaagu mum, hay so tawii, e ɗemngal, ina njaɓi yowitaare mum en laamiiɗo juulɓe jooɗotooɗo to Sokoto oo.
E hitaande 1903, doole goɗɗe koɗii nokku oo : Biritaannaaɓe keɓti Kano (feebariyee), e Sokoto (marse). Keerol gonngol hakkunde Niiseer e Niiseriyaa hannde ngol woɗɗondiraani e keerol gonnongol hakkunde laamlaamu Sokoto, bannge worgo, e laamuuji jeynooɗi koye mum en (Gobiir, Maradi e Sinndeer) bannge rewo.
Laamlaamu Tukuloor
Tesko : So en ndewii e helmere « tukuloor », ndew-ɗen tan ko e innde nde nguu laamu anndiraa ndee, kono en keɓtinaani nde, sibu, e miijo men, haannoo wiyeede ko « Pulaar » walla « Fulɓe », maa so juutii « haalpulaar ».
Ko pullo biyeteeɗo Al Hajji Umar Taal sompi laamlaamu Tukuloor nder bannge e leydi Mali hannde ndii. Ɗuum ko caggal nde o ummitii hajju to Makka e hitaande 1936, omo ardi e tiitooɗe « Al Hajji » e « Kaliifa » laawol Tijjaan wonande Sudaan. Caggal nde o duumii e Fuuta Jaloŋ (Leydi Gine hannde ndii), o jeyaa tigi-rigi ko e Fuuta Tooro ɗo o umminiri wolde Jihaadi e hitaande 1850.
Caggal nde o buɓɓondiri e konu koloñaal Farayse, e caggal deestagol uddo Madiina e lewru sulyee 1857, o tiindtii faade fuɗnaange, konu makko ina yana e laamuuji bambarankooɓe. O heɓti Segu ñalnde 10 marse 1861, o waɗti ɗum laamorgo makko. Hitaande caggal ɗuum o woppiri ngo ɓiyiiko biyeteeɗo Aamadu Taal, o tiindii Hamdallaay, laamorgo laamlaamu fulɓe Maasina. O mooloyii to Degemmbere, o wirnii ɗoon e kaaƴe Bañnjagara e hitaande 1864. Baaɗiiko Tijjaani Taal lomtii mo, waɗi Bañnjagara laamorgo Laamlaamu Tukuloor. E hitaande 1890 Faraysenaaɓe keɓti Segu e ballal wambarankooɓe. Ahmadu mooloyii to Sokoto, nder hirnaange Niijeriyaa.
Tesko : ko ɗoo njoofnir-ɗen daartol hirnaange Afrik. Eɗen mbasiyoo banndiraaɓe nde ndokkata en heen miijo mum en, caatanoo en heen ko sellaani, ŋakkitana en heen ko timmaani.
Bookara Aamadu Bah


c: text/html

text:
En ɓooyii yiyde ! En ɓooyii nande ! Baaɗi mbaɗtii ronde ! Eñnjee en ɗiɗo, gorko e jom suudu mum, ɓe ndañaani, pellitii woppande jawdi mum en fof waandu nehnoo, so tawii ngidiima ɗum maayde. E wiyde maɓɓe ko kayru woni ɓiyngel maɓɓe. Ɓe mbiyi aɓe nganndi « maa yimɓe njal ɓe », walla « mbiya ko ɓe haangaaɓe », kono aɓe mbiya ɓeen ngondi « ko nganndaa no waandu nduu wayi tiiɗde ɓe ».
Kamɓe ɓeeɗoo suddiiɓe, jinnaaɓe maɓɓe ko yaltinnooɓe ɓe galleeji mum en sibu mum en salanoode dewgal hakkunde maɓɓe. Oon sahaa ko ɓe waasɓe ɓe ngonnoo, kono, e wiyde maɓɓe, gila ɓe nehi waandu nduu e hitaande 2004, ɓe ndañi jawdi haa heewi. Debbo oo (duuɓi 48) ko awokaa, gorko oo (duuɓi 48) ina jogii gollorɗi (sosiyateeji) keewɗi, ina heen tele e isin farin. Waandu nduu e debbo mum ina njogii suudu mum en heeriindu bannge, ina wertaa haa timmi, ina waɗaa kilim. Hay so waandu nduu maayii, jawdi ɗaldaa ndii huutortee ko e ndeenka baaɗi !

robotstxt: allowed

filter: keep


text:
Ɗerewol ŋol Pol winnani ɓe
Filippi
Haala Puɗɗirka
Filippi tawaaka maa der leydi Eropa, weccoore Maseduwaan to Romankeeɓe laamanii. Der jahaaŋal ɗiɗaɓal ŋal Pol waɗi kanko e Silaasi gam waajaago linjiila, der maggal nun o waaji himɓe Filippi, go eklesiya fuɗɗi, Golle Lilaaɓe 16.12-40. Eklesiya arandeya nun ɗon ŋa Pol tiggi der leydi Eropa. Sabbu tooraaji ummiiɗi nun Pol nanŋaa maɓɓaa der kasu. Diga kasu ɗon nun o winnani himɓe Filippi ɗerewol ŋol ɗo.
Woɓɓe e miila Efesu nun Pol woni der kasu go o winniri ɗerewol ŋol. Woɓɓe bo e miila Kaysariya nun, amma to nandi gooŋa ɓuri woni Roma. Amma e nun fu Pol e miili yoofitinte, o yaha to himɓe Filippi gam o walla ɓe, goonɗinki maɓɓe ɓeydoo, ɓerɗe maɓɓe wela.
Pol yettii himɓe filippi gam ballal ŋal ɓe balliti mo dow dokkal ŋal ɓe lildani mo diga e junŋo Epaforoditus. Ɓaawo mum, o batii ɓe no o wonorii, e ko waɗata to o woni. O semmiɗinii ɓe ɓe daroo der gooŋa linjiila no haaniri, o tiiɗinii ɓe ɓe gonoo der joonne seese hakkune maɓɓe, ko ɗum laatoo bo, sey moy maɓɓe fu ɓuyta hoore mum.
Woɓɓe innii ɗerewol ŋol, «ɗerewol seyo» gam boliiɗe ceyee, belbeltee kebbuɗe der maggol.
Tokkontirki haalaaji
1. Haala puɗɗirka e cannooje 1.1-12
2. Habaruuji dow Pol 1.13-26
3. Wonaago der nannantiral e ɓuytugo hoore mum 1.27-2.18
4. Habaruuji dow Timote e Epaforoditus 2.19-30
5. Hakkilango waajotooɓe fewooɓe, e kujje kalluɗe 3.1-4.9
6. Jettooje e cannooje 4.10-23
1
Sannoore
1 Min Pol e Timote, maccuɓe Yeesu Almasiihu, winnani seniiɓe hawtuɓe e Yeesu Almasiihu wonɓe Filippi ɗerewol ŋol, e onon ardiiɓe e gollotooɓe der eklesiya.
2 Alla Baaba e Joomiraawo meeɗen Yeesu Almasiihu hokka on moƴƴere e jam!
Pol e du'anoo ɓe Filippi
3 Mii yetta Alla am de ciwtormi on fu. 4 Wakkati du'antoomi on on fu, e ɓerne welne du'ortoomi, 5 diga nyalaane arandeere faa jooni, on darorake am, on ballii am waajaago linjiila. 6 Mii tabbitini, Alla puɗɗuɗo golle muuɗum booɗuɗe der mooɗon hebbinan ɗe, der nyalaane Yeesu Almasiihu. 7 E fotti, mii woodi miilooji ɗii dow mon on fu, gam mii watti on der ɓerne am. Gam baa no kaɓɓaami callalluuji gam mi seedanake linjiila tabbitinmi ka, on darorake am, on kawtii e am der moƴƴere ne. 8 Alla woni seedeejo am, mii yiɗi on on fu e yidde Yeesu Almasiihu.
9 Ko eelananmi on Alla woni, ɓeydoɗon yeeso yeeso, dow yidde, e dow annal, e suttontirgo gooŋa e fewre, 10 gam baawon annitingo ko ɓuri nafugo, laatoɗon laaɓuɓe, ɓe galaa gacce der nyalaane Almasiihu wittoyta. 11 On kebbinaama ɓiɓɓe foonnitaare ƴiwuɗe diga e Yeesu Almasiihu, gam inne Alla teddinee, yettee.
Almasiihu woni yonki
12 Banniraaɓe, mii yiɗi, annon ɗum ɗo: ko heɓimmi walli linjiila yahugo yeeso. 13 Himɓe hiitorde wuro laamiiɗo, e woɓɓe, e nokku fu e anni no gam Almasiihu nun maɓɓaami der kasu. 14 Maɓɓol am accii banniraaɓe ɗuuɓɓe ɓeydii hoolaago Joomiraawo, ɓe accii hulugo, ɓe ɓeydi cuusal dow waajaago haala Alla.
15 E gooŋa, woodi waajotooɓe habaru Almasiihu gam nawniraagu e jeddi, amma e woodi waajortooɓe e miilooji booɗuɗi. 16 Ɓee ɗo e waɗa ɗum gam ɓee jiɗi Almasiihu, ɓee anni mi yowanaama haɓango linjiila. 17 Amma ɓee to, e waajo habaru Almasiihu gam nawniraagu, miilooji maɓɓe bo laaɓaa, kade bo, ɓee daarta ɓeydugo toora callalluuji am der kasu.
18 No ɓe baajori fu, ɗum ɓillataa am! to yiɗi anniyaaji maɓɓe laatoo bonɗi maa bo booɗuɗi, anni inne Almasiihu waajee tan, mii seyii, mi seyoto bo kade. 19 Gam mii anni heennyitirde toora kan laatoto kisidam am, gam sabbu du'aaje mooɗon, e ballal Ruuhu Yeesu Almasiihu. 20 Mii heɗii sanne, mii woodi bo tammuwe, mi heɓataa senteene goɗɗum. Amma hande no baadey, nun jooni bo, mii anni mi teddinan Almasiihu e tinnaare, der gurnam am, baa to mii wuuri, baa to mi maayi. 21 Min kan, Almasiihu woni gurnam am, maayde laatani am nun riiba, 22 amma, to wonaago am e duuniyaaru waddanan am waɗugo golle nafooje, den mi annaa du ume nun cuɓanmi. 23 Mii waɗa ɓerɗe ɗiɗi: ko jiɗumi woni, mi yaha mi wonda e Almasiihu, kanjum ɓuranimmi wooɗugo. 24 Amma gonki am e duuniyaaru ɓuran nafugo on. 25 Mii hoolii, mii anni mi wonoto e duuniyaaru taw, mi wonda e mooɗon on fu, gam ɓeydoɗon yeeso, ɓerɗe mooɗon wela gam goonɗinki, 26 hande nun, to mi wittoy to mooɗon, daliila juroraago kawtal mon e Yeesu Almasiihu ɓeydoto.
27 Amma, sey no gonirɗon fotta e linjiila Almasiihu, gam to mi warii daarugo on, naa bo to mi waray, mi nana oon tabitii der hakkillo wooto, oon kaɓa gam goonɗinki linjiila e ɓerɗe goote, 28 to on accee wayɓe huunna on baa seɗɗa, kanjum hollitinta seedaaku halkere maɓɓe, amma onon, kisidam mooɗon, ɗum fu diga to Alla ɗum ƴiwi. 29 On kokkaama moƴƴere goonɗingo Almasiihu, kanjum tan bane, on kokkaama bo moƴƴere tooranaago mo, 30 e daranaago hawre woore ne ji'uɗon mii haɓa, e ne nanoton kade mii haɓa faa jooni.


text:
Hikka kadi, jaayɗe leydi ndii mbeltaaki e peccugol kaalis ballal laamu (miliyoŋaaji 200 ugiyya gadano oo) wonande Jaayɗe jaambureeje ɗee. Tee, mettere ndee ina mawni no feewi. Ko Muusaa Sammba Sih, gardiiɗo RPM (Fedde jaayɗe binndaaɗe ɓurɗe duumaade / walla nii, jaayɗe goodɗe e goonga, goonga ɗee), gardiiɗo jaaynde wiyeteende Quotidien de Nouakchott e hoore mum adii wiyde : « terɗe goomu kalfinaangu jiilgol e peccugol ballal ngal, ko kañum en koye mum en cosi jaayɗe mum en ngam ɓaaftude ko ɓuri heewde e ballal ngal, ndokka ɗum koye mum en. Nii woni jaayɗe goodɗe ɗee, jaltooje ɗee, ko keɓi alaa no wayi… ». Ko hono ɗuum Ahmed Sheex (Le Calame) e Maamuudu Sih (L’Eveil-Hebdo) kaali, kolli heen mettere mawnde. Ɓe mbiyi wonde : « Hooreejo goomu peccugol ngol e terɗe jeegom goomu nguu ndokkii koye mum en ndaamordi 1 500 000 MRO wonande hooreejo oo, e 1 200 000 MRO wonande tergal kala tawi ɓe ngalaa heen hakke (golle goomu nguu taƴanaaka hay huunde, tawi jaayɗe keddiiɗe ɗee, alaa heen heɓnde ko ɓuri 700 000 MRO).”
E nder peccugol hikka ngol, muulirde ngenndi ndee, heɓi ko 40 miliyoŋ MRO (ande heɓatnoo haa 60 miliyoŋ). 54 jaaynde, tawi ko woodi heen (ko yaltata e sifaa duumiiɗo) ɓuraani jaayɗe 10 e 200 lowre internet e teleeji 5 (uddaaɗi ko ina wona lebbi nay jooni), pecciima hikka e 200 miliyoŋ MRO.
Fooyre Ɓamtaare noon, gaa gaa hitaande adannde ndee (2012), meeɗaa seerde e nduu woondu. Ma a taw, e nder leydi hee, ko Fooyre Ɓamtaare tan waawi wasaade, wiya, gila 2010, meɗaa sownude hay laawol gootol nde foti yaltude ndee, tee ina huuɓni denndaangal sarɗiiji pawiiɗi e mum, tee ɓuri jaayɗe ɗee kala ɓooyde sibu mum soseede gila 1980. Hikka Fooyre feccii ko 107 000 MRO (ko waawaa yaltinde jaaynde hay laawol gootol). E 2016 ko 257 000 MRO nde heɓnoo, e 2015 nde heɓi 834 000 MRO, e 2014 nde heɓi 103 400 MRO, e 2013 nde heɓi 746 000 MRO, e 2012 (nde fuɗɗii ndee) nde heɓii 1 768 000 MRO. Ko ndeen hitaande (2012), nde waawi dañande heen hoore mayre kaɓirɗe, nde yoɓi ko ina ɓura 800 000 MRO luwaas joɗnde Fedde ndee e kaɓirɗe mum (ko ndeen fedde ndee waawi ƴettude joɗnde moƴƴere). Kala nde sehil Fooyre (gannduɗo ɗum, mo añaani ɗum) jeyaaka e goomu peccoowu nguu, nde ɓelsat ! Ndaa peccugol ngol fotnoo tan fawaade ko e sarɗiiji dottaaɗi ɗii (duumagol, jogagol joɗnde, ekn.)
Bookara Aamadu Bah


text:
Caad: alhaali Caad, caggal nde Idriis Debi Itno maayi, yi’annde mon e faale fedde FACT, gollidugol konunkooɓe toppitiiɓe laamu hakkundewu.
Saakitaama ñannde :
Hannde e talaata, ñannde 27 lewru 4ɓuru 2021 ka taskaram men On Tottaama Konngol, on yewtii men ko yowitii e alhaali Caad, caggal nde Idriis Debi Itno maayi, yi’annde mon e faale fedde murtuɓe FACT, huuwondirde e laamu konunkooɓe toppitiiɓe laamu hakkundewu nguu.
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
Kawtal remoobe nder Lesdi Naajeeriya (RIFAN) wi fuddan wurtinki maaroori yaaki Lesde yaasi ngam yiiki duudal maari haa Lesdi ndin.
Secreteriijo hooreejo kawtal ngal lisal Jihawol Kano RIFAN, Ado Hassan, kanyum on suuditi bana ka’a nyennde salaasa bee wiiki Lesdi Naajeeriya laati arana nder Lesde burdude remki Maaroori ha Africa.
Ngam niiman on hokki mo sembe wiiki fuddan wurtinki yaaki Lesde yaasi.
Hasan mani walliinde bankiiru mawndu ndu CBN bee wurtinki cede kewde ko hewtani billionji ngam shaanu ndemri, non kadi O lati bolide tokka biyaadi ‘en bee wiiki maarooje den ko ardiido Buhari omtido no dum je taskaramka waddi tan.
Haa ragare O lamsika bee wiiki ngomnati besdan tiinaare haro yiiki be besdi rufayontaaku hedi shaanu ndemri maaroori nder Lesdi Naajeeriya nden tabitina no cede maaroori sorirte ustaama.
Sadiq Alfa


text:
Mammadu Njobbo Jah, Kalfinaaɗo Nehdi/Jaŋde mawɓe e Nehdi ɓiyleydaagu
jibinaa ko ñalnde 16/03/1978 to Nuwaasoot. O innitortoo ko ɗo wiyetee Haawre Ɓowde. O naatiri jaŋde ko e Duɗe El Fallah. O acciri jaŋde makko ko to duɗal jaaɓi-haaɗtirde Nuwaasoot haa o heɓi seedantaagal makko. O fuɗɗii janngude Pulaar ko e duɗe Fedde Ɓamtaare Pulaar e Muritani to catal Daar-nayiim e kitaale 2003 (peŋgal Ndunngu Nay Njara). O naati Fedde Ɓamtaare Pulaar e Muritani ko e hitaande 2003, to peŋgal Ndunngu Nay Njara. Ko e ndeen hitaande mbo toɗɗaa cukko hoyreejo catal Daar-nayiim, lebbi seeɗa pawtii heen mbo waɗtaa koolaaɗo kuuɓal e catal ngal haa e oo sahaa. FƁPM heblii mbo wonde jannginatɗo haa mbo heɓi seedantaagal mum. Caggal ɗum fedde ndee heblii ɗum e karallaagal kesal woni (Informatik) e Pulaar.
Mammadu Haasi Mbay, Cukko hooreejo
Mammadu Haasi Mbay jibinaa ko e hitaande 1950 to Kayhayɗi. Ko o koroowo jaŋde. O jeyaa ko e rogere adannde jannginooɓe Dudal Ɗemɗe Ngenndiije. O jannginii cellingol binndi e Dudal fannuuji Catal FƁPM Nuwaasoot. Ko o tergal goomu jaŋde e wallifo, jokko dude Kaaritaas.
O wonii kuufoowo e koroowo jaŋdeduɗe laamu to diiwaan Tiris Suwoyraat , kalfinaaɗo gollotooɓe e kaake e kuutorɗe yiilirde jaŋde to diiwaan Nuwaadibu, kebloowo hebloobe e demngal Farayse, kebloowo heblooɓe e laabi njanngiin, hooreejo goomu wallifo defte hiisa tolno tati nay joy e jeegom duɗe laamu, e cukko tatabo meer Kayhayɗi.
Abdullaay Muusaa Sal, kalfinaaɗo dallinannde
jibinaa ko e hitaande 1941 to Kayhayɗi. O naati Fedde Ɓamtaare Pulaar ko e hitaande 1977. O jeyaama, hakkunde 1988 e 1998 e Goomu rewindo Departemaa heblo-juɓɓingol-ɓeto Duɗal Ɗemɗe Ngenndiije (DƊNG). Hakkunde 1984 e 1988 o golliima to Kalifu dowla kaɓotoongu humambinnaagu e jaŋde ganni (SEAEO), o woni toon mawɗo sarwiis tuugnorɗe jaŋde mawɓe e gardiiɗo diwisiyoŋ tuugnorɗe e kuutorɗe janngingol. O tawtoraama pottital paatungal e jaŋde mawɓe to Ndakaaru (1992), kam e gollordu gootiɗingol yuɓɓooji binndol Pulaar/Fulfulde e Songay-Sermaa to Bamako. O tawtoraama gollordu ngenndiiru faatundu e miijo e tonngol wonande humpitooji feewde e dallinannde (2012), kam e ñalɗi ngenndiiji ngonka Nehdi e Heblo (2013). O ɓooyii wonde tergal yiilirde ngenndiire FƁPM (gila 1985), tee ko kanko heedi e janngingol Karallaagal jaŋde to Duɗe Keblorɗe Fedde ndee.
Aamadu Tijjaani Haaruuna Sih, Kalfinaaɗo kaalis e ngalu
jibinaa ko e hitaande 1971 to Garalol e nder falnde Mbaañ Muritani. O heblaama e hitaande 2003 to Duɗal Keblorgal Jannginoobe FƁPM. O wonii kalfinaaɗo pinal Catal FƁPM to El Mina, o jannginii Pulaar to Duɗal Woolum Neere, o jannginii Pulaar to leegal Arafat, o tawtoraama Mooɓondiral FƁPM 6ɓal e hitaande 2003, omo jeyanoo e suɓoyinooɓe ndeen yiilirde. O tawtoraama joɗle keewɗe ko faati e ɓamtaare Pinal Fulɓe. To bannge golle makko keeriiɗe, o gollotoo to sosiyatee biyeteeɗo Afriplast (PVC e PEHD), kanko halfinaa toppitagol ngalu mooftaangu (gestion des stocks).
Aysata Aamadu Bah, kalfinaaɗo eddaagu
Jibinaa ko e hitaande 1976 to Ɓoggee. O heblaama e duɗe FƁPM haa o heɓi seedantaagal janngingol mawɓe. Omo jeyaa e idiiɓe hebleede e duɗal FƁPM ko faati e kuutoragol ordinateer haa o heɓi heen seedantaagal. Omo jogii kattanɗe ko faati e nehdi cellal, nehngo jawdi heso e eɓɓaaɗe jeñtinooje. Kanko woni hooreejo Catal El Miina duuɓi keewɗi hannde.
Bookara Aamadu Bah, hooreejo fedde
Bookar Aamadu Bah jibinaa ko e hitaande 1956 to Sahre Ndoogu Bahbahɓe (rewo Ɓoggee). Ko o jannginoowo hiisiwal e duɗe hakkundeeje. Hakkunde 1990 e 1994 o heblaama ko faati e karallaagal jaŋde hiisiwal e ɓeto (Didactique des mathématiques, Evaluation en mathématiques), o jeyaama e tumbudu wallifo e ƴeewndo defte hiisiwal jaŋde hakkundeere (1992-2006) to Duɗal Ngenndiwal Karallaagal Jaŋde (IPN)… O jannginii to kolees e liisee Sehilbaabi (1980-1984), to kolees worɓe Nuwaasot (1985-2006), to Liisee ngenndiijo (2006-2010) e to Liisee yuumteende 2 (2010-2015) ɗo o heɓiri fooftere e hitaande 2015. Omo humpitii huunde e fannuuji karallaagal kesal, ko wayi no topagol geese (développement Web…).
O tawtoraama batu kuuɓtidinngu cosnoongu Fedde Ɓamtaare Pulaar Muritani e hitaande 1976. O halfinaama jaŋde e catal Sehilbaabi (1980-1984) e catal Nuwaasoot (1985-2003). O wonii hooreejo caaktugol Fooyre Ɓamtaare (gila 2006) e kalfinaaɗo kumpital FƁPM gila 2003. Kanko yiilata lowre internet pulaar.org e Duɗal karallaagal kesal Fedde ndee. O wallifiima ko ina ɓura 500 winndannde caaktaaɗe e Fooyre walla e lowre pulaar.org. Omo jeyaa e firɓe Firefox e Facebook e Pulaar.
Habii Kebe, Kalfinaaɗo pinal
jibinaa ko hitaande 1986 to Magaama. O naati Fedde Ɓamtaare Pulaar e Muritani ko e hitaande 2008 to catal El Miina. Ko ɗoon o jokkiri jaŋde makko Pulaar, o gollii e catal hee haa o naatnaa e yiilirde mum, o waɗaa heen Koolaaɗo Kuuɓal, o jeyaa e Diɗɗal Pinal Catal ngal. E hitaande 2011 o heblaama to Duɗal Keblorgal Fedde ndee. E hitaande 2015 kadi o tawtoraama heblo jannginooɓe, o jeyaa kadi e horooɓe duɗe « Manos ». E 2016 o jeyaama e goomu njuɓɓinngu koolol gure Nuwaadibu, Rooso, Kahayɗi…
Faatimata Joop, Koolaaɗo Kuuɓal
jibinaa ko ñalnde 29 oktobaar 1963 to Nuwasoot, Muritani. Ko o jannginoowo ɗemngal Farayse e duɗe laamu gila 1986 haa jooni. O jannginiino e duɗe jarriborɗe Duɗal Ɗemɗe Ngenndiije Muritani 1989 haa 2002. O janngintunoo heen ko Pulaar e Farayse fof. Omo jeyaa e jannginooɓe e duɗe eɓɓaande «Manos Unidas» hakkunde 2015 e 2018.
Aamadu Dulo Soh, Kalfinaaɗo tiiɗtingol tippule e njuɓɓudi
jibinaa ko to Winnde Jammi (Moonngel) e hitaande 1972.
Hannde oo ko o jannginoowo e duɗe Farayse kam e duɗe pulaar (FƁPM karitas e Manoos gila 2015 haa jooni). Omo jeyaa e sukaaɓe teskaaɓe e nder dingire pinal leydi ndii, haa teeŋti noon e laamorgo leydi ndii.
Umar Abuu Sih, cukko Koolaaɗo Kuuɓal
jibinaa ko 1967 to Haayre Golleere. O fuɗɗii janngude Pulaar ko e Duɗal Sileymaani Kan e hitaande 2005, fotde hitaande. O heɓi ɗoon seedantaagal. E oo sahaa ko o hooreejo Catal Riyaad, Nuwaasoot.
Maamuudu Malal Gey (Dooro Gey Boobo Loonde), kalfinaaɗo kumpital
Maamuudu Malal Gey lollirɗo Dooro Gey (Boobo‐loonde) jibinaa ko 1971 to Sahre Ndoogu. Ko toon o nehii, o naati Quraan e ekkol lesleso. Jaŋde hakkundeere ndee o waɗi ɗum ko hakkunde Ɓoggee e Nuwaadibu, to o wondunoo e mawniiko Aamadu Malal Gey, gootal e jaale Ɓamtaare Pulaar.
Caggal nde oon yalti leydi ndii caggal ewenmaaji, o arti Ɓoggee ɗo o heɓi bakkaaloriyaa makko e hiisiwal (Bac Mathématiques (C)) e hitaande 1991. O ari Nuwaasoot jokkude jaŋde makko. Ko o woni Iniwerisitee koo fof o yaltaani weeyo Ɓamtaare Pulaar…
O idii janngude Pulaar fof noon ko he tuma nde o fuɗɗotoo jaŋde leslesre ndee, he juuɗe jinnaaɗo Aali Gelaajo Caam, janngintunooɗo he oon sahaa toon to ekkol Sahre Ndoogu. Kadi, Allah waɗi, he jaŋde makko e heblooji makko fof, omo ɓadondiri e mawniraaɓe makko, tawi kañum en kala, alaa ko woni nguurndam mumen so wonaa Fedde Ɓamtaare Pulaar…
Caggal nde o gayni duɗal jaaɓi haaɗtirde, o waɗtinta ko naatde ENS, duɗal keblowal porofesooruuji, o yalti, o woni porofeseer fannu hiisiwal e hitaande 2000. O adii jannginde ko to Mbaañ (duuɓi ɗiɗi pawɗi), o feewti Nuwaadiibu he lewru Deesammburu 2003. Ko toon o fuɗɗii gollaade he rajo (2005). Gila ndeen o suubii e jaayndiyankaagal rewrude e heblooji keewɗi, haa nde o arti ɗoo he Nuwaasoot, o jokkii ɗeen golle (jeewte e dokkirgol kabaruuji) to rajo mawɗo Moritani (2012). Hannde oo, omo sosi, o ardii fedde Golal.Media (agence d’information), golloore, anndaande nder e caggal leydi, ko ina abbo jooni e hitaande.
Dooro Gey ina golloo, ina jokkondiri he jaaynirɗe goɗɗe, Fooyre Ɓamtaare, rajo‐Nktt, Sahel‐TV,… Gaagaa ɗuum, Dooro Gey ko yeewtiyanke, yimiyanke, wiɗtiyanke pine e daarti, jilliiɗo he nokkuuji keewɗi leydi ndi tawtoreede dille keewɗe.
Fooyre Ɓamtaare


text:
Hol ko jogori Wonde Janngo Pulaar he nder Muritani?
Ñalnde 24 Morso 2022, Batirdu Ngenndi Muritani ɓenninii kuulal eɓɓaande mbayliigu tippudi jaŋde he Muritani. So ɗuum siynaama maa waɗtu ɗemngal Arab janngirngal he kala tolno kadi e kala fannuuji. Ɗuum firti tuggude gila he duɗe tokoose, hakkundeeje, haa e jaaɓi-haaɗtirde janngirde Arabeere wontata koko waɗɗii. Ɗemngal Faraysinkoore ngal Muritaninaaɓe kuwtortonoo gila ko adii jeytaare mum en haa jooni, kadi gonnongal ɗemngal mum lawakeewal (langue officielle) caggal nde Muritani heɓi jeytaare mum ngal, kanum sortaama he ɗemɗe laawɗinaaɗe leydi ndi.Jokku Taro


text:
Ibrahim Badamasi Babangida
Ibrahim Badamasi Babangida GCFR ɗun danƴiimoo 17 gu Juko duuɓi 1941) un janarjo ɗembo un gimɗo subtugo (siyasaje) mo gaɗɗo ritaya e tadugal sojien Naajeeriya, molattake ardiɗo lamu ɗun soji ɗun Naajeeriya gada 1984 ha yari jippaki mako e 1993. O waaɗi jogago mauɗo hafsajo sojien gada 1984 yaahri 1985 mowaaɗi ko faago yeso e waadgo tetukii lamu e goɗɗun wailutuki lamu ɗunn ɗun wanni Muhammadu Buhari e jodorde mu.
Danyeki Mako E Mangu Mako[taƴto | taƴto ɗaɗi wiki]
Dun danyi Ibrahim Babangida e yalde 17 dun leuru Augusta 1941 e Minna daido mo kanko woni Muhammed Babangida den e danyu domo debbo Aisha Babangida [1]mo jangi jande islamiyya komo fudda jande fiiramare gada 1950 yahri 1956 [2]. Gada 1957 yahri 1962 Babangida mo halartaake kwaaleji gommnatire de Bida hauti e sobirabe jande mako Abdulsalami Abubakar, Mamman Vatsa, Mohammed Magoro, Sani Bello Garba Duba Gaado Nasko e Mohammed Sani Sani [3]
Babangida nastii kugal solja [Naajeeriya]e yalde 10 dun leuru Disemmba 1962 demmo yahra kwaaleji forakii sojien be [Naajeeriya] gonduun Kaduna. Babangida jabi komondor maudun edau laftanar kanal diidabo (2)edau maudo maube be hande e kadeye eder mobgal sojien [Naajeeriya]Dun lammbawol N/438 gada jangirde sojien de India e yalde 26 dun leuru Satumba 1963 [4]. Babangida yarama jangirde sojien de Indiya gada Afirilu yaahri Satumba 1963 mo laatake komondajo mo go,o (1) Reconnaissance squadron gada 1964 yaahri 1966 . Gada Janairu 1966 yaahri Afirilu 1966 Babangida mo yaahi jangirde younger officers course gal Royal Armored Center gonduun Buritaniyya dembo mo heebi fareki dau fiduki bindigaru e motawa sulkewa Saladin [5] Dunn fiyi laftanar Babangida on hauti e hautugo yurnotobe ko suddi e lesdi dun 1 e Kaduna denmo tabbitinii gaduje gadade e walluutugo lamu ego dun waadii e dungu 1966 gangudun waadii sanadu fadduki Sir Ahmadu Bello hauti e wabbe hafsaen e dubbe gada woila Naajeeriya mo yaahi wailutugo lamu dunn leuru Yulii eles Ardugal Murtala Muhammed sissutudo lamu gu e janar Aguiyin Ironsi mo wattiri inare mako e yakubu Gowan.


text:
Hol ko woni njulli ? Gollal ngal ina heewi inɗe : Duhaade, ɓoornaade, haddaade, ɓamde tuuba, biiwgal, jarle, yahde fuɗnaange wuro, yahde mbaara, naatde sukkere, heɓtude worɓe, juulneede, sunnineede. Ko adii fof, ina haani ciftinen wonde naatde sukkere ko e tawaangal hirnaange Afrik gila e yonta niɓɓi. E nder ɗiin renndooji ɓooyɗi, naatde sukkere firti ko yaltude e duuɓi cukaagu, ina naata e duuɓi cagataagal, sabu e nder ɗiin yontaaji ɓooyɗi, solima teskaa e nder renndo ko suka, hakkeeji mum fof ko jawaaɗi haa ñalnde o e sukkere. Hay huunde o ardintaake e renndo.
O hirsataa ko ñaametee, o juulnataa yimɓe, o ñawndotaako, o tawtortaake batuuji mawɓe, o yahataa hare, o yahdataa e konu, o resataa, hay ndiga heen ko o waɗata so wonaa o yaltu sukkere. O abbotaako ruggo, kala no o mawniri. Hay so konu walla ruggo jaggii mo, warataa mo so wonaa roŋku feere, sabu o limtetee ko e sukaaɓe.
Ɗiiɗoo hakkeeji fof njowtetee tan ko nde o yalti sukkere. E jiyɗe mawɓe men hanki, sukkere wonaa tan taƴde soɓɓundu suka, ɓoorna ɗum wutte haa sella wiyee o heɓtiima worɓe, kono sukkere ko jannginde nguurndam nde sukaaɓe worɓe ndewatnoo e nder ɗiin yontaaji.
Nafoore njulliyaagal ko heblude sukaaɓe worɓe timmuɓe ngoraagu, taga e ɓerɗe maɓɓe ngoraagu, sabu ko sukkere wonnoo heblirde koninkooɓe. Ko ɗuum waɗi aɓe ekkinee denndaangal golleeji nguurndam, ɓe ngoownee muñal e roondaade tampere e muuseeki e woownude ɓe njuɓɓudi ɗooftaade yamiroore gardiiɗo, ɗuum ko woni fof e no wayi fof.
So tawii ko kasi e cifti njulliiɓe ɗii fof mbaɗiraa ko waawnude ɓe gollirde hakkille e luggiɗinde miijooji e kala ko haalaa e kala golleeji aduna, e etaade faamde ko yaawi e kala no haala kaa ardi e ko ka joopii. Ɗuum fof dey ko ngam ɓe mbaawa roondaade teddeendi renndo ndi ɓe njogori huccindiroyde caggal nde ɓe njalti sukkere e ɗiin yontaaji tolnondirɗi hannde ko e waɗde soldataagal. Ko toon ɓe njanngata nehdi e muñal waawde ɗooftaade yamiroore gardiiɗo hay so ko suka, sabu sukkere jogii ko njuɓɓudi mum keeriindi.
Njulliiɓe njogii ko laamɗo jamiroowo, ɓe mbaɗa kaɗoowo, ɓe ngoppa. Ɓe ngondata ko e selbe dariiɗo darnde kapiteen e nder larme.
Ko selbe oo yahdata e maɓɓe, omo janngina ɓe kasi e jimɗi, omo seppina ɓe ha ɓalli maɓɓe cofta, ha ɓe mbarña, omo safrana ɓe barmanɗe maɓɓe.
Kono kamɓe fof ɓe ngonata ko e les njiimaandi baawo. Oon jogii geɗe maɓɓe fof. O heewi wonde ko ganndo. Ko toon ɓe njanngata naamndade konngol, ɓe pirta kasi ɗi ɓe ndokketee ɗii e jimɗi ɗi ɓe njimata ɗii.
Ko toon ɓe njnngata coftal ɓalli, ɓe pina gila weetndoogo aɓe ceppa, aɓe njima haa ɓalli maɓɓe mbarña. Ñalnde ɓe ceppi fof, janngo ɓe ndawa ladde, eɓe ekkitoo hare gaawe, eɓe timpoo caki maɓɓe faade e ɓowde e daraɓokke. Ɓe ngona toon haa ñawla, ɓe ngarta, ɓe tawta ñaamde heewnde, etee ko ɓuri heewde njulliiɓe nguuri tan ko ñaamde moƴƴere, teewu e nebam e ñameeje goɗɗe belɗe. Faayiida e nguurndam njulli ko nii woniri. Geɗe keddiiɗe ɗee ina pacciree e nder deftere ndee.
- Daawal ɗiɗi : ngonka njulliiɓe
Njulliyaagal ko ko teeŋti e nguurndam suka. Ko ɗuum tagi ina heblanee. Suka duhiiɗo oo wonata ko e nguurndam keeriɗam haa nde o yalti kala.
Jamma njulliiɓe mbaaldi anniya duhngal so sagataaɓe mbaaldii anniya duhaade janngo, huufooɓe maɓɓe ɓee ina ciftina ɓe ñalnde duhngal maɓɓe, ɓe mbiya :
Aset faande, aset faande so yettiima
Tijjanoonde tijjanoonde so yottiima
Wonaa ɗeeɗol, wonaa ɗeeɗol ɓenndaani
Ɓenndi ɓenndaani janngo en ndawrat coñal
Mbiiri mbaara puɗal naange weetndoogo
Neene Amadou banndi Amadou onon ɗaanii min ɗaanaaki
Ummo-ɗee njuulee nanon ndaakon ɓiɗkon mon.
So eɓe njima wowru njulliiɓe nduu, ɓe mbiya :
Garga yoo boɓal
Wooy Amadou garga boɓal
A dakkanii jombayel yarii
Ƴiiƴam sagataaɓe a yarii.
Ñalnde duhngal
Ñalnde duhngal ngal ina waɗee noon. Yimɓe fof ndentoya caggal wuro to duhngal ngal waɗoytee too, piyanɗe ina pellee. So duhnoowo ina ara addora garga (wowru hiiɗndu, nattundu huutoreede), jaynge huɓɓee sera ɗoon, wudere mawnde addee, hurlee no cuurel ngel alaa tiba nii.
Duhotooɗo oo e duhnoowo oo ngona nder. Sagataaɓe ɓee kersondirtaa e duhotooɓe ɓee, ndaroo, taaroo ɓe, nannga wudere ndee. Duhotooɗo oo daroo, saaɗnoo e dow garga llnaaɗo oo, o huccita fuɗnaange, dicca koppi mum e dow lydi ngm feewnitoo, tawa suka oo ɓoortii tuuba mum ina haddii wudere.
Duhnoowo oo haɓɓa raɗo walla gaarawol ɗo foti taƴeede ɗoo, o fooɗa haa ƴeera, o waɗa laɓi mbelki no pemmborki nii, o taƴa nguru nguu, o feewna haa feewa. Heddoo ƴiiƴam ina toɓɓita e dow wowru hee. O yaha o jooɗoyoo. Barmannde ndee ubbiree ndoondi ngulndi walla leydi ngulndi. (…)
Ittaa ko e deftere : nguurndam njulliiɓe nde ceerno Yero Dooro wallifinoo.


text:
Home -- Fulfulde -- Perform a PLAY -- 132 (Fish and questions at breakfast)
132. Fii liýýi ɗin e lanɗe ɗen ka ittugol kooýe
Piiji ɗin no feýýirde no yaawiri. Si tawiino hara ko surne ɗiɗi woodunoo e onsaa’i nun, tawayno ko Juldeere Yawtaneede nden e hitaande 33 wonaynoo ka ɗerol aranol takkaangol ngol ka kene e surne ɗen.
Gorko Janngoowo : "Hari fow niååitii fewndo ko annabi Iisaa maayata."
Debbo Janngoowo : "Mayunooåe åen immintinaa hakkunde mayåe åen, åe naati ka nder saare."
Gorko Janngoowo : "Dimboode leydi waɗi haa ɗun fecci pete ɗen."
Debbo Janngoowo : "Kapintenjo on annditi wondema ko Iisaa woni Åiɗɗo Alla on."
Gorko Janngoowo : "Konguɗi ananbi Iisaa sakkitori ɗin : fow timmii!"
Debbo Janngoowo : "Bindi njani windaa ka ɗerol aranol wi’ugol ɗun ɗoo : yenaande nden waɗoraa!"
Ko ɗun woni ko windii ka surnal wi’eteengal "Jérusalem Times"? Hinaa non, ɗun ko seedeeji seeditoråe gite mun ɗen tigi ka nder Kitaabul Muggadasi, kon ko fillaa ko nanuɗaa ɗoo kon jooni.
Yenaande nden waɗoraa. Iisaa no wuuri! Åawtu ummutal makko ngal, o yahi haa ka taalibaaåe makko åen. Hari hiåe heynii e hiåe huli kadi. Åay åe yi’ii annabi IIsaa, hiåe weltinoo haa feýýiti keerol.
Åawto mun, Petruusu e åeya taalibaaåe iwi Yerusalaam, åe yiltii ka suudu wondu ka baharu wonɗo e ndee nokkuure wi’eteende Jaliilu.
Petruusu : "Miɗo yahude yunngagol."
Yuuhanna : "Men yaaday e maaɗa."
Kiikiiɗe, åe yalti, åe ýawi ka nder laana, åe nangani baharu on. Kono on jemma, åe heåaali hay liggil gootil. Bimbi law, åay hentike, tawi annabi Iisaa no darii ka daande weendu. Taalibaaåe åen anndaano wonde ko kanko.
Iisaaa : "Hara hiɗon mari ko ñaamon?"
Yuuhanna : "Oo’owoye."
Iisaa : "Bugoree jalaaji ɗin ka sengo ñaamo laakun kun."
(Hito ko ndiyan ɗan honkotoo kon)
Petruusu : "Jalaaji ɗin no heewi!"
Yuuhanna : "Ko Iisaa, Joomi on!"
Hara ko sogone 300 (ɗun feýýaa meteraaji 100) ka daande weendu, hari åe yungike yunngande moýýere ko timmata liýýi 153.
Iisaa : "Aree itton kooýe!"
Bireedi e liýýi juɗeteeɗi hebulanike yiite ngen. Hari ko tammun ɗun nii gila ko annabi Iisaa feeñani yiååe makko åen. Petruusu no marunoo fonndo bongo. Himo miijoo fii ko o yeddi kon fii annabi Iisaa laabi tati. Åawto ko o lanni nafaade, annabi Iisaa yewtidi e Petruusu kamåe ɗiɗo tun.
Iisaa : "Petruusu, hiɗa yiɗin-mi?"
Petruusu : "Hii-hii, hiɗa anndi miɗo yiɗu maa."
Iisaa : "Petruusu, hara hiɗa yiɗin-mi?"
Petruusu : "Hiiyii Joomi, hiɗa andi miɗo yiɗu-maa."
Iisaa : "Petruusu, hiɗa yiɗimmi?"
Petruusu åurti niååitude sabu annabi Iisaa landitike mo laabi tati.
Petruusu : "Joomiraaɗo, hiɗa anndi kala huunde. Hiɗa andi miɗo yiɗu-ma."
Hara ko ɗun woni jaabawol maa ngol e landal ngal annabi Iisaa landi maa ngal hannde?
Iisaa yaafanike Petruusu. On mo yaafaama buy ko buy o yiɗata!
Yewtooåe : Fillitotooɗo, Gorko Janngoowo, Debbo Janngoowo, Petruusu, Yuuhanna, Iisaa
© Copyright : CEF Allemagne


text:
Lebbi 5 caggal nde o nanngaa, haa jooni "Olivier Dubois" no e juuɗe ciwliiɓe mo ɓen
Saakitaama ñannde :
Timmii lebbi jowi hannde gila bandiraajo amen "Olivier Dubois" jaayndeyankeejo faransinaajo no jogaa Mali. E nder widiyo saakaaɗo lewru caggal nde o majji, o yaltituno e mo wi'a e nder makko wonnde ko e juuɗe nguumu ansaarul islaam o woni. E nder ñallal yurmungal, RFI no weynani ɓeynguure makko mikrooji mum fii yo ɓe neldu mo nule maɓɓe. Heɗoɗee ɗoo hito baaba makko "André-Georges Dubois", ko "David Baché" teepi konnguɗi ɗii.


text:
Ñalnde aljumaa 7 settaambar 2012 wonnoo, tele Muritani waɗi ko meeɗaa walla ko wayri waɗde, so yeewtere e nder ɗemngal Farayse hakkunde jagge politik ɗiɗi, Muhammed Yahyaa wul Horma, cukko hooreejo UPR (parti laamu) e Gurmo Abdul Loh, jaggal UFP. Yuɓɓini yeewtere ndee no haanirta nii ko jaaynoowo biyeteeɗo Yeddaali Faal. Yeewtooɓe ɓee kadi, njeewtii tigi ; ɗum firti ko wonaani yeewtere coppondiral,
Ñalnde aljumaa 7 settaambar 2012 wonnoo, tele Muritani waɗi ko meeɗaa walla ko wayri waɗde, so yeewtere e nder ɗemngal Farayse hakkunde jagge politik ɗiɗi, Muhammed Yahyaa wul Horma, cukko hooreejo UPR (parti laamu) e Gurmo Abdul Loh, jaggal UFP. Yuɓɓini yeewtere ndee no haanirta nii ko jaaynoowo biyeteeɗo Yeddaali Faal. Yeewtooɓe ɓee kadi, njeewtii tigi ; ɗum firti ko wonaani yeewtere coppondiral,kono ko galƴondiral miijooji. Hay so tawii noon, e wiyde Ahmed wul Seek, hooreejo Le Calame, yimɓe ndañii e yeewtere hee humpito heewngo, ummoriingo e porfeseer Gurmo Loh. Go’o « yamiroore nde hooreeɓe hilifaaɓe yaltinnoo ngam juɓɓingol woote gardagol leydi e hitaande 2009, dagaaki, sibu fotnoo siifde ndeen yamiroore ko lomto hooreejo leydi, hono Bah Mbaare ». Ɗiɗi, « diiso doosɗe waɗaani golle mum, sibu dagnii woote ɗee tawi teskaaki wullitaango luulndo ngoo ». Tati « Parlemaa mo manndaa mum bunti gila e oktoobar 2011, ɗum noon nattude dagaade, jooɗiima lebbi tati caggal ɗuum ngam wootde mbayliigaaji joopiiɗi doosɗe leydi ». Nay «kaaldigal kuɓtodinngal ngal nanondiral Ndakaaru yamirnoo haa hannde waɗaani.” O siftinii kadi, ko luulndo ngoo wattindii sakkitde miijo, rokki ɗum Mesawuud e Mahfuud wul Bettaah, ɓeen totti ɗum Abdel Asiis. Haa e ñalawma hannde oo, Abdel Asiis jaabaaki. Ko caggal ɗuum, hooreejo hilifaaɓe noddi Mesawuud en yo ngar kaalda e mum. Ɓe mbaawaano jaɓde ɗuum, sibu e oon sahaa ɓe padnoo ko e jaabawol Abdel Asiis ». Ɗee toɓɓe ɗe Gurmo haali ɗee fof, Horma yeddaani, tee haa e ñalawma hannde oo, Abdel Asiis walla goɗɗo e laamu hee yeddaani ɗe.
Yontere rewnde heen ndee kadi yeewtere woɗnde yuɓɓinaama. Eɗen njaakorii tan ɗee jeewte ngonaa mbooy dabbunde.
———————————–
Ahmed wul Seek waɗii kadi teskuya goɗɗo :
PS : jotondiraani hay dara e yeewtere ndee
« Hol no foti Senusi yeeyaa ? So tawiino kawgel ɓuraa yaawde haalde huunde e waɗde ko luulndii ɗum ina woodnoo, tawatnoo ko Abdel Asiis wonii mbir winndere ndee kala to woɗɗi. Mbele wonaa kanko wiynoo, reftii heen kadi, to Attaar, wonde Senusi tottittee Libi tan ko nde ñaawoore Muritani seerti e mum ? Lewru caggal ɗuum, tawi hay ñaawoowo gooto noddaani oon ngam heɗaade ɗum, werlaama e juuɗe lappol laamu Libi e gardagol kalifu mum Kaalis ( ??!!). Jaayɗe ɗee mbiyi ko haaɗi-haaɗa waɗaa ɗoon, ko kaalis keewɗo, ko dokkugol kaalisaaji, e cornugol rewi ɗoon. E nder Muritani keso oo, elle fof ko ko yeeyetee. Hay fodoore. » FƁ


text:
Ko hommbo woni Kolonel Mamadi Dummbiya, ciwliiɗo laamu Gine?
Saakitaama ñannde :
Gomu konunkoɓe ɓurɓe jogaade alaaji kaɓirɗi no wi e gardagol kolonel Mamadi Dumbuya, kamɓe caabi sammeere lamu waɗude to Gine, hanki jowi lewru jenayaɓuru hitannde nde gonɗen. Hol gonɗo Mamadi Dummbuya, oo gorko gardiɗo ɓe konunkoɓe ? Amadou Baro BA.
Ko faati e saammineere laamu, woowunoo yi'eede ko Generalɓe ardotoo, kono e ngo'ol ɗoo ko koloneljo ardii ɗee golle hanki to Gine. ko Mamadi Dummbuya o wi'etee. Ko oo gorko waɗi hollitol yeeso telewisiyon leydi ndii. Kono kadi ko e nder mejaaje renndo hanki, ñannde jowi lewru 6ɓuru ngam hollude wonnde ɓe samminii lamu Alfaa konde, ɓe ndartini golle laamu ngau, ɓe guddii keeri leydi ndii. Iwdi Letinan Kolonel Mamadi Dummbuya ko Kankan, rewo fuɗnaage Gine. Ko Leesiyoneerjo kiɗɗo konu Fransi, Mamadi Dummbuya nodditaa Gine ko e hitannde 2018, ngam arddade ngoomu konunkoɓe Doole Heeriiɗe, no wi'ee Guropeman Doole Heeriiɗe. E heblooji makko o waɗi duɗal no wi ecole d'application Infanteri to senegal. Caagal Senegaal o janngii Israyel, Librewill, Gabon, kono kadi to Faransi. O waɗii ngal meccal ko ɓuri duɓɓi sappo e joyi. Komandan Mamadi Dummbuya, o gardiɗo ɓe konunkoɓe cuumiiɓe, wona ngandaɗo no fewi, ɓiɓɓe Gine, maajagol konunooɓe ɓe e hitannde 2018.


text:
Ñalnde 4 mars 2009, Ñaawoore kuuge winndereyankoore (Cour pénale Inernationale – CPI) jooɗiinde to wuro ina wiyee La Haye to leydi mbiyeteendi Pays-Bas, ñaawii wonde Omar el Beshiir, hooreejo leydi Sudaan, ina foti nanngeede sabu warhooreeji nder wolde (crimes de guerre) e warhoore winnderankoore (crime contre l’humanité) to diiwaan biyeteeɗo Darfuur, gonɗo e nder leydi Sudaan. Ñaawoore nde ina yooɓtorii mo geɗe ɗiɗi :
Ñalnde 4 mars 2009, Ñaawoore kuuge winndereyankoore (Cour pénale Inernationale – CPI) jooɗiinde to wuro ina wiyee La Haye to leydi mbiyeteendi Pays-Bas, ñaawii wonde Omar el Beshiir, hooreejo leydi Sudaan, ina foti nanngeede sabu warhooreeji nder wolde (crimes de guerre) e warhoore winnderankoore (crime contre l’humanité) to diiwaan biyeteeɗo Darfuur, gonɗo e nder leydi Sudaan. Ñaawoore nde ina yooɓtorii mo geɗe ɗiɗi :
– warhoore winnderankoore, woni muumtugol, walla jiyɗingol (baɗtugol jiyaaɗo), eggingol walla kala gollal yoorɓerndaagu joopingal siwil en ;
– warhoore wolde, woni jaɓɓugol doosɗe walla aadaaji wolde, tawa ko jaɓɓugol ɓurtungol, ceedtinngol. Ɗeen doosɗe ina cifaa e nder nanondire adunakooje, ko geɗe ɗe aduna hawri potaani waɗeede hay so tawii noon ko e nder wolde …
Kono ñalnde 13, porkireer Ñaawirde nde wiyi ko alaa e sago o ɓeydanee heen,
– « warleñamaagu » (génocide), ɗum woni warngo yimɓe, tawi ko e teyaaɗe, huftodinngo, jopiingo goomu mbaawngu siforeede leñol walla lannda diine walla goobu nguru ɓalndu ;
Ñaawoore nde werlii ko ko wiyetee manndaa nanngugol adunankeewo (mandat d’arrêt international). Ɗum firti ko ina waɗɗii leyɗeele winndere ndee kala nanngude mo, so keɓii mo, ngadda mo yeeso ñaawoore.
Ngalɗoo kuulal jibinii jiiɓru mawndu e nder winndere nde, sibu ko ngol woni go’o ko laamɗo dowla ina fawee ngal kuugal. Haala mawka sibu leyɗe keewɗe njaɓaani ɗum, hay Dental Afrik wonanaani ɗum, sibu e miijo mum, kuugal ngal ina waawi ɓeydude jiiɓru, kuulal ngal ina foti yoyeede mbele yimɓe ina mbaawaa yiylaade jam. Won heen kadi mbiyi ko hay sinno ñaawooje bayɗe nii ina ƴettee, eɗe poti faweede e denndaangal waɗɓe golle bonɗe ; ɓeen miijotoo ko bonannde Amerik to Irak walla Israayiil to Palestiin ekn …
Leydi Siin hollitii wonde weltaaki e kuugal ngal, hay so tawii yimɓe heewɓe mbiyi ɗum haawaani ɗum en e leydi Siin, nde tawnoo ina jogii nafooje keewɗe e nder Sudaan.
E nder leydi Sudaan he, ko ina wona 10 000 neɗɗo ceppii ñalnde 5 mars nde ngam hollitde luulndaare mum en ngal kuugal. Omar el Beshiir e hoore mum alaa ko heddani aduna o, e miijo makko, ɗumɗoo fof ko golle « koloñaal keso ». E wiyde makko, woni « warkoyeeɓe ko ardiiɓe Amerik, ko ardiiɓe Orop, kono kadi ko yahuud en ». O waɗti heen ngamri … E nder heen o yamirii yo pelle 13 paabotooɗe njaltu leydi makko, ina heen MSF (Médecins sans frontières) e Fedde wiyeteende ACF (Action contre la faim). Ɗeen pelle njeertinii musiiba baawɗo heptaade mooliiɓe ɓe so tawii njaltii leydi ndi.
Holi Omar el Beshiir ?
Omar el Beshiir jibinaa ko ñalnde 1 saawiyee 1944. Ko e 1980 o heɓi garaad Seneraal, o waɗi biyeteeɗo Sadek el Mahdi, toɗɗanooɗo hooreejo leydi Sudaan, kuudetaa e hitaande 1989. O fusi denndaangal partiiji dawrugol, kam e parlemaa. O sosi njuɓɓudi ina wiyee « Diiso sawriyankeewo Kisal Ngenndi » ndi o ardii, o woni hooreejo hilifaaɓe, o woni kadi gardiiɗo konu e kalifu kisal leydi … Gardagol makko leydi ndi laawɗinaa ko ñalnde 16 oktoobar 1993. O idii ko nanondirde e islaamiyanke biyeteeɗo Hasan el Turaabi, hade makko ooyde ɗum, caggal ɗum o soki ɗum e hitaande 1999. E hitaande 2000 o yeewtidii e seegiyankooɓe worgo leydi ndi, o ɓallondiri e Siin, o ummini wolde Darfuur.
Wolde Darfuur, ɗo bone ɗe ummorii
Darfuur ko nokku keedɗo hirnaange Sudaan. Ko ina wona miliyoŋaaaji joy haa jeegom fittaandu ina koɗi heen. Diiwaan o wonaa ƴellitiiɗo to bannge faggudu.
Wolde nde fuɗɗii ɗoon ko e hitaande 2003. Sababuuji wolde nde ko ɓooyɗi sibu ko hare hakkunde leƴƴi. Bonanndeeji wolde nde ina ŋiimee e ooɗoo sahaa e 300 000 maayɗo, hedde miliyoŋaaji tati egguɓe e 230 000 mooliiɓe to fuɗnaange leydi Caad. Gure duppaaɗe walla muumtaaɗe haa takki, jawɗeele pefaaɗe, gese duppaaɗe : ko ɗum addani yimɓe ɓe dogde, ɓe compi to Caad fotde 12 tunndunde, ɗum jiidaa e capanɗe tuddule egguɓe. Ko ɓuri heen heewde ko sukaaɓe e rewɓe.
Laamu Sudaan naataani e pelɓondiral gadanal hakkunde leƴƴi ngal, baɗnongal e hitaale 1987-1989 hakkunde leñol ‘Fuur ’ en ‘Aarabeeɓe’. Pelɓondiral ɗiɗmal ngal waɗi ko hakkunde 1996 e 1998 hakkunde ‘masalit ’ en e ‘Aarabeeɓe’.
Kono sababuuji kareeli ɗi ina keewi, kono eɗen mbaawi teskaade heen :
- yooro e paaɗtugol nokkuuji nguurndam ;
- keewgol e ceertugol leƴƴi, e naatnaatondiral mum en : wolde 2003 nde fuɗɗorii ko hakkunde ‘Sagwaa’ en e ‘Aarabeeɓe’ caggal ɗum reɓi haa yettii leƴƴi goɗɗi ɗi ; Yanti heen, Sagwaa en ɓe ina kaɓee kadi to leydi Caad ;
- jiytugol petroŋ e diiwaan he (naatnii heen leyɗe mawɗe, ko wayi no leydi Siin) ;
- Sudaan ko leydi njaajndi. Laamu ngu huɓindaaki no moƴƴi leƴƴi koɗɗi e ladde ɗi, ɗi ceertataa e murtude.
Ko e dabbunde 2003 luulndiiɓe Omar el Beshiir puɗɗii wullude. Ngam pinde ɓe, o ɗacciti ‘milis’ aarabeeɓe wiyeteeɓe ‘Janjaawid’ en yo njan e maɓɓe. Ardii ɓeen ko biyeteeɗo Shukratallah, ko o ofisiyee larme o wonnoo. Konu Sudaan yantini heen kadi bommbude gure Darfuur. Nii woni, laamu ina fiyra ɓe bannge, ruggooji taƴooɓe ina njanira e maɓɓe bannge goɗɗo o. Heewɓe mbiyi wonde ko laamu Omar el Beshiir, rokki Janjaawid en ɓe kaɓirɗe yo njan e Darfuurnaaɓe. Ina jeyaa e haalɓe ɗum, pelle paabotooɗe kam e jooɗaniiɓe leyɗe goɗɗe e leydi Sudaan he.
Hol doole pelɓondirooje ɗoon
Ɗum noon, no mbiyruno-ɗen, heen bannge ko Janjaawid en. Ko ɓe Aarabeeɓe. Ko ɓuri heewde e maɓɓe njeya ko e leñol ina wiyee Abbala. Laamu ngu yeddii ko wiyaa ina walla ɓe ko. Kono tan, Muusaa Hilaal, gooto e mawɓe Janjaawid en ɓe, nomaama, waɗaa diisneteeɗo e nder laamu Sudaan.
Oya bannge ko ‘rebel’ en. Aɓe mbaɗi fedde wiyeteende ‘Konu Ndimaagu Sudaan’ (SLA) e ‘Dillere ngam Nuunɗal e potal’, ɓe Amerik wallitta, wonɓe worgo leydi ndi.
Hakkunde maɓɓe ko doole keedooje, fotde 7 000 soldaat Dental Afrik neldi toon ngam reende siwil en. Kono nafoore maɓɓe ina hakindii. Ɗum addani Fedde ngenndiije neldude toon, e hitaande 2007, soldateeɓe (casques bleus) ngam wallude militeeruuji Dental Afrik.
- Innde Sudaan nde ummii ko e « Bilaad es Sudaan ». Bilaad es Sudaan firti ko « leydi ɓaleeɓe ». Ɗemɗe carɗinaaɗe e leydi ndi ko Arab e Engele. Ɗemɗe goɗɗe ina kaalee toon, ɓurɗe heen maantinde ko ‘Dinka’, ‘Fulfulde’ e ‘Nuer’
- Ina wiyee wonde innde Darfuur nde ummii ko e leñol ngol kaalno-ɗen dow ina wiyee ‘Fuur’ : woni Daar (Galle, nokku) ‘Fuur’ en.
Bookara Aamadu Bah
Dental leyɗe Amerik kam e leydi Siin, nde tawnoo ciifaani doosɗe ñaawirde winndereyankoore nde, alaa ko kaali nde Goomu kisal Fedde Ngenndiije ɗaɓɓi ñaawde Omar Al Bashiir.
Ndeeɗoo ñaawirde jogii hakke ñaawde tan ko yimɓe ɓe leyɗe mum ciifi doosɗe mum, walla yimɓe tuumaaɓe warhoore e nder leydi ciifndi doosɗe ɗe. Goomu kisal Fedde Ngenndiije ina rokkaa mbaawka waasde ɗooftaade ɗuum, waggina ñaawoore neɗɗo kala. Ko ɗum woni ko ngu tabitini to Sudaan sibu siifaani doosɗe CPI, kam e Israayiil e Dental leyɗe Amerik e Siin e Riisi. 108 dowla ciifii doosɗe ɗe.
__________________________
Ngonka Sudaan jeyaa ko e geɗe ɓurɗe woƴde OBAMA.
Ko ɗum addani mo toɗɗaade neɗɗo mo alla ko woni golle mum, so wonaa reende ngonka Sudaan. Ko ñalnde alarba 18 mars 2009, o toɗɗii oon neɗɗo, hono seneraal Scott Gration (gonɗo e alteret). O jeertinii laamu Sudaan wonde ko ko naamnittee kala bonannde waɗnde toon, kala maayɗo toon tawi saabii ɗum ko ndiiwgu pelle paabotooɗe ɗe.
O wiyi « Sudaan jeyaa ko e geɗe ɗe min ngardini e oo sahaa mo deeƴre e nuunɗal katojinaa no feewi. Bontugol ngonka nguurndam e oo nokku ina addana golle ɗe heñoreede no feewi ».
« Feere bonnde nde laamu Sudaan ƴetti, so riiwde pelle paabotooɗe gonnooɗe e leydi mum, maa woppu toon yolnde mawnde e ɗamtindaare mawnde. Laamu Sudaan gaddii kala fittaandu waasaandu toon ».


text:
Haala dorog deƴƴaaka, ko ɓurka ɗum mawnude timpiima e Muritaninaaɓe : haala njeenaari ndi muulirde feewnoore karte e ɗereeji woote rokki hoohooɓe won ɗiin laamuuji e nder Afrik, haa arti noon e Muritani.
Haala dorog deƴƴaaka, ko ɓurka ɗum mawnude timpiima e Muritaninaaɓe : haala njeenaari ndi muulirde feewnoore karte e ɗereeji woote rokki hoohooɓe won ɗiin laamuuji e nder Afrik, haa arti noon e Muritani.
Ɗuum tinaa ɗoo e leydi hee tan ko nde koolaaɗo Kuuɓal ministeer geɗe nder leydi, hono Muhammed Haadii Maasiina nanngaa ñalnde aljumaa 12/02/2016. O nanngiraa ko wiyeede wonde muulirde wiyeteende Smith & Ouzman, wonnde to Angalteer, yeenii mo, kanko e jagge laamu goɗɗe, mbele ina halfinee muulngo karte e ɗereeji woote e hitaande 2009. Ina wiyee wonde o fuɗɗiima rokkude inɗe ɗeen jagge laamu goɗɗe keɓɗe e njeenaari hee, so ardiiɓe (directeurs) nokkuuji e nder minister mo o wonnoo oo, kam e jagge 4 jeyanooɗe e CENI. Ina sikkaa ɓeen keɓii gooto fof hakkunde 65 000 £ e 50 000 £ (miliyoŋaaji 25 e miliyoŋaaji 32 ugiyya).
Nanaama wonde laamu Muritani neldanooma doosiyee oo ko ina lewru. Nde Maasina noddaa, wuli. Ɓe mbiyi ko ɗuum addani ñaawooɓe ɓee neldude seedanteeje juppugol kaalis oo e konte ɗe o rokkunoo, gonɗe Farayse. Ko fawaade e ɗuum o nanngaa. Nanaama kadi wonde ñaawoowo oo ɗaɓɓiino nde Maasina neldatee toon mbele ɓe mbaawa heɗaade ɗum, kono ndeen ɗaɓɓaande yettaaki tawo laamu Muritani.
Nganndon tan, gila 2006, ko ooɗoo sosiyatee biyeteɗo Smith & Ouzman ministeer geɗe nder leydi mo Muritani kam e Goomu Ngenndiiwu Njaambureewu toppitiingu Woote (CENI) kalfinta peewnugol ɗereeji woote. Oo sosiyatee noon ɓooyii sikkiteede, sibu ñalnde 24/10/2006, lowre internet Cridem yaltinii kabaaru (http://cridem.org/C_Info.php?article=5500), kollitoowo wonde AMI (Agence Mauritanienne d’information) wiyii wonde njaru nanondiral ngal Smith & Ouzman e Muritani ko 700 000 $ Amerik (210 miliyoŋ ugiyya). Kono hade ɗuum, ñalnde 20/10/2006 PANA habrii wonde nanii wonde « gollodiiɓe ƴellitaare fotnooɓe yoɓde peewnugol miliyoŋaaji 4 ɗerewol woote minisipaal e depiteeji ñalnde 19 noowammbar 2016, mbinndii laamu Muritani ngam hawrude ɗum wonde kaaytii difaade ɗum. Kamɓe ɓeeɗoo gollodiiɓe wonɓe e les njiimaandi PNUD aɓe potnoo tottude fotde miliyoŋ e feccere dolaar (450 000 miliyoŋ ugiyya). Ina wiyaa e oon kabaaru wonde ina sikkaa saabii kaaytugol ngol ko sabu sosiyatee oo, no rokkiraa golle ɗee nii rewaani laawol, sibu ɗooftaaki laabi kalfingol golle, ɓe cuɓta tan ɓe ndokkaa…” Sikkitaare ndee ndeke ko gila ndeen fuɗɗii.
E hitaande 2009, ko adii nde Angalteer ummantoo sunnaade ɗum, jaaynde wiyeteende Mauritanies1 winndii « hol ko addani kadi halfinaaɓe woote Muritani kam e huunde e foksineeri ministeer nder leydi suɓaade kadi Smith & Ouzman ngam muulde ɗereeji woote ? … wiyaama aɓe njogii heen ndaamordi 25%… » (http://cridem.org/C_Info.php?article=33863).
E lewru oktoobar e noowammbar 2013, Biro kalfinaaɗo haɓde e njeenaari to Angalteer takki yimɓe 4 sosiyatee oo (Chris Smith (duuɓi 70), meeɗnooɗo ardaade sosiyatee oo) e Nick Smith (duuɓi 42), toppitiiɗo njeeygu, e Tim Forester (duuɓi 45), kalfinaaɗo njeeygu caggal leydi e Abdirahman Omar (duuɓi 37). Ñaawoore leydi Angalteer takki ɓeeɗoo yimɓe, wiyi ɓe ndokkii 413 552 £ (hedde 160 miliyoŋ ugiyya). Ñaawoore maɓɓe udditi ko ñalnde 24 saawiyee 2014. E oon sahaa, luulndo Muritani alaa fof no waɗaani mbele ɗee geɗe ina laɓɓitinee, sibu gila woote 2009, ango yenananoo wonde ɗereeji woote kuutoranooɗi e woote gardagol leydi 2009, ko « ñenngaaɗi ». Hankadi aɓe na ndañana jaakre maɓɓe 2009, dalillaaji. Kono, ɗuum addanaani laamu Muritani toppitaade geɗe ɗee, hay sinno kam ko waɗde feere hoto bone majjum nduttaade e mum. Ko ɗuum woni ko kewi hannde, caggal nde ñaawoore caggal leydi, to Angalteer fawi e Smith & Ouzman kuugal. Laaɓii tan, ardiiɓe leydi men ko kaalata e laaɓal e nuunɗal koo fof wonaa goonga e mum en. Ɓe ɗum woni goonga e mum en ɓee, ɓeen tuubakooɓe ɓe njuulataa, mbaɗii ko foti waɗeede koo, so ñaawde yeenɓe ɓee e fawde e mum en kuugal, e neldude laamu Muritani doggol yeenaaɓe ɓee, sibu kamɓe, ko waawi wonde e maɓɓe fof, ɓe njaɓataa naafigaagal, ɓe njaɓataa fenaande e nguyka, huunde wontunde ɓurɗi yooɗde e yaajde jikkuuji renndo men…
Wiyaama wonde muulirde ndee tottii mo fotde 15% njoɓdi ɓurtundi yoɓaa ndii, ɗuum noon, ina gasa tawa ko kaalis keewɗo no feewi. Wiyaama wonde o heɓi ko 413 552 £ (160 miliyoŋ ugiyya), hay so tawii kanko o ɗaɓɓunoo ko 900 000 $. Won wiyɓe nii, muulirde ndee yuppi kaalis oo ko e konte ɓiyiiko debbo gonɗo to Farayse. Wonaa kanko tan noon, sibu wiyaama won woɗɓe keɓi heen, gooto fof 60 000 £ (23 miliyoŋ ugiyya), tawi won heen njeyaa ko CENI.
Ko laaɓi tan, ko heɓtii Maasina koo, wonaa hannde walla e makko tan fuɗɗii, tee yah-gartaa fof, ko aada e njuɓɓudi laamu leydi ndii, tee seeɗa e njeenaari mbaawndi heɓeede e gollondire « marchés » dokketeeɗe e nokkuuji oogirɗe walla e awo walla e petroŋ (ciftoree hafeere Seyn wul Weydaan e Woodside, ekn ) ? Wayi tan ko no Farayse wiyata nii « l’arbre qui cache la forêt », woni « lekki wirni dunndu » sonngooɓe e yeenaaɓe « poids lourds » en ɓee, gufñotooɓe njeenaaje ɓutte ɗe pelle mawɗe hakkunde leyɗe e pelle ngenndiije njeenata ɗum en rewrude e konte banke laaɓɓinirɗe kaalisaaji tunwuɗi udditaaɗe e leyɗe winndere ndee. Hannde laaɓtanii yimɓe fof wonde denndaangal wooteeji juɓɓinanooɗi tuggi 2006 ko famɗi fof, faade hannde, laaɓtaani.
“So Maasina nanngiraama ko nanngiraa koo ne, hay gooto majjaani wonde nguyka jawdi laamu e njeenaari njeyaa ko e geɗe ɓurɗe horsineede e yaajde e nder Muritani. Ko ɗum ñawu e nder Afrik nii, ngu ɗaccaani hay hooreeɓe leyɗe.”
So a yilliima huunde e leeɗe Nuwaasoot walla Nuwaadibu tan a faamat ngalu leydi ndii ñaayaama tigi.
Foksineeruuji ɗi njoɓdi mum en waawaa hay wuurnude ɗum en no moƴƴi, inan peeroo e dañal kulɓiniingal, ina mahi wilaaji moolanaaɗi moolee, ina ndoga e otooji ñilkooji jaltuɗi jooni jooni isin, coodaaɗi ko tiiɗi, ina njogii cogge cogge gelooɗi e na’i, ina ɗannoo ko gasataa e nder winndere ndee, ina ngaaynoo miliyaaruuji miliyaaruuji ugiyya e geɗe puuyɗe, yimɓe fof ina kucciti e mum en.”
Ɗoo e nde laamu Muritani jaɓata furtinde ɓuji mawɗi goɗɗi njeenaari corniiɗi e mum ɗii, Maasina kañum hurtoyiima ñalnde 19/02/2016 to kasoo mawɗo Nuwaasoot oo, haa “mobbooru yawta” haa “tuubakooɓe njejjita”, wayta no hay huunde meeɗaano kewde nii. Sibu, eɗen njenanaa sakkii ndii njeenaari ndi wonaani hay dara so ƴeewdaama e ngaluuji baatirteeɗi jeese men, walla e ngaluuji “Snim” gaaynaaɗi, mbiy-ɗen sakkii ndee ajaande bonnde ko baylugol ɗereeji woote e hitaande 2009, tee, “hoohooɓe jiimnooɓe Maasina ɓee kala (Ministeer nder leydi, kalfinaaɗo kaayitaaji etaa-siwil, ardinooɓe CENI, kanndidaa joginooɗo laamu e oon sahaa) ina cikkaa mbaasaani tinde ɗum, walla nii wonde hoore ko kewi koo”. Heddii ko eɗen mbaɗda e koye men suuɗo-suuɗoondu, kono Alla kam hay huunde suuɗaaki ɗum, hay huunde daɗaani ɗum. No o weejniri hannde woote 2009 ɗee nii, maa o weejnir noon penaale goɗɗe baɗanooɗe walla coomaaɗe.
Aamiin
Bookara Aamadu Bah


text:
Miijo Doktoor Alhuseyni Sal to Kanadaa
“Koronaa huɓtidinii winndere ndee fof. Alaa leydi ndi memaaka, mawɓe e sukaaɓe, rewɓe e worɓe, alɗuɓe e waasɓe… hay hooreeɓe leyɗe doolnuɗe e ɓurɗe famɗude doole njillaama. Hannde ko haɗata Koronaa yiytaama. Wiɗtooɓe cellal haa arti e yahruɓe “mborosaagal” njiytii ñakku palotoongu Koronaa. He nder nduu lewru Desaambar 2020, won fuɗɗiiɓe fesaade. Ina teskaa noon naamne ina keewi ngam anndude so enen wuurɓe he Doŋre Afirik ɓee, en njaɓat ñakkaade walla alaa. Addi ngal naamnal, hitooji e wideyooji ine carii he nder laylayti internet, ine mbiya yo yimɓe calo fesaade, sibu “ñakku Korona” biyaaɗo feewnaama oo, ñabbuuli goɗɗi, baaɗi no SIDA e jontinooje e ɗoyru, e baras… tuubakooɓe ine loowi ɗum en heen ngam ustude keeweendi Afirikinaaɓe, ekn. Ɓe mbiyi hay “piis’ 5G ina loowaa heen ngam anndude ko ngollaten e kala ɗo ngon-ɗen.
En naamniima Doktoor Alhuseyni Sal, ganndo ko faati he wirisaaji biɗtoowo hannde nder leydi Kanadaa. Ko o muritaninaajo jeyaaɗo to wuro men Bahbahɓe-Looti. O jaabiima naamne men fof.
Ñakku ngam ustude limoore afriknaaɓe
Won wiyooɓe hannde tuubakooɓe njiɗi ko ustude ɓesngu Afriki. On njiyii haala kaa eggii, won nii wonɓe he duunde Orop (Farayse, Kanada…) ina kaala hono kaan haala. Ɓee fof ko ɓe luulndiiɓe cellal kesal tan. Ngannden noon kala ko hesɗi, woodat saliiɓe waɗa jaɓɓe. Won saliiɓe hay diine men Islaam oo. Ina waɗi yimɓe ko saliiɓe tan kala ko yowitii he safaruuji kesi. Ina heen jannguɓe daraniiɓe ndeen salaare gila ko ɓooyi. Ko ɓeen mberlotoo hitooji e wideyooji baaɗi nih.
Ma a taw Koronaa arii tan, ko kañum ɓuri lollude, ɓe njalti kadi eɓe kaala, heewɓe cikki ko jooni ɓe ngari walla ko jooni nganndi ɓe. So oɗon teskii gila adan, won nde haalanoo, wiyaa ñakkuuji ina ngaddee Afrik, kala ñakkiiɗo maayat.
Ɗum nannaaki, sabu so neɗɗo waawii feewnude ñakku, ronkataa karallaagal woppude haa wona lewru nde yimɓe ñakkanooɓe puɗɗoo maayde. Ngannden noon, so ñakku nguu yaltii, enen Afriknaaɓe mbattintoo heɓde ngu, leyɗeele jiytuɗe ñakku nguu ngadortoo ko daɗndude pittaali mumen tawo. En njiyii nii ñakkuuji puɗɗiima yaltude, kono haa jooni haala Afrik haalaaka heen tawo, leyɗe mawɗe (Kanadaa, France, Amerik..) nana njiirondira gooto fof, ina yiɗi ñakkude ɓesngu mum, sabu ñakku waɗiraa ko daɗndude wonaa warde.
Potno-ɗen haɓanaade ko yo en keɓ ndimaagu men, so geɗe ina mbaɗee e aduna, so ñakkuuji ina njiylee, tawe-ɗen, mbele eɗen mbaawa dañande heen koye men, kono enen hare men ko bojji, « eɓena mbaɗa min nii », « eɓe njiɗi warde en »… ekn.
Wideyooji e hitooji bayyinaaɗi ina kaɓoo ñakkuuji ɗii, alaa fof ɗo dalillaaji mum en tuugnii so wonaa hulɓinde yimɓe, haɗa ɗum en ñakkaade…
Mboros Sida e mboros jontinooje inan he ñakku korona ?
So tawii ñakkuuji Korona ɗii ina mbaɗi mboros SIDA, ko haɗi ñakku SIDA haa jooni yiytaaka ? Duuɓi ñakku SIDA ina yiylee ine roŋkaa dañeede. Noon ne kadi, so tawii mboros gaddoowo jontinooje ina waɗaa he ñakku nguu maa haawno, sibu o soklaani rewoyde to ñakku, o ƴettat tan ko addata malaria koo, o naatna ɗum e neɗɗo oo, sibu ko ƴiiƴam gonduɗo e jontinooje tan ittetee waɗtee e oya, walla ɓowngu ŋata gonduɗo e jontinooje, yaha ŋata celluɗo, soklaani rewoyde e ñakkuuji…
“Piis” 5G ine he ñakku hee !
Ɓe ɓeydii heen kadi “piis” 5G ina naatnee he ɓalli men mbele eɗen ndewindee kala ɗo njah-ɗen e to ngon-ɗen. Kono loowaaɗo mboros Sida e mboros jontinooje, soklaani rewindireede piis 5G, sibu oon ko maayɗo…
Ndeke ɗiiɗoo haalaluuji fof, so en ƴeewii, saliiɓe ñakkuuji ɓee kuutorii ko geɗe kulɓinooje, ɓe ndenndini ɗum en, ɓe mbaɗi he nder ñakku nguu. “Piis” 5G ko geɗe “ordinateer”, aɓe nganndi so neɗɗo wiyaama dokke “ordinatoor” ina naatnee he mum, o hulat.
Duɗe jiylotooɗe ñakku ine keewi
Ɓe nganndaa noon ñakku kaaleteengu nguu, wonaa ñakku ngootu, « duɗe jiylotooɗe ñakku » ina keewi sanne, ko teemedde teemedde, heen gootal fof ine yiyloroo bannge mum, sabu ko guurɗiwal (biologie) woni ƴiyal ñakku. Gooto fof ine yiyloo ngam dañande ɓesngu mum ñakku ngu daɗndiri ɓesngu mum. Heewɓe heen njiytaani. Nder teemedere fawnde yiylotooɓe ñakku, ko yiyti heen timmaani hay 10, sabu jiytugol ñakku, fawii ko e anndude holi no mboros oo siforii e ƴeewde holi no kaɓtorɗe ciforii, yeru: wayi ko no wonde he galle, baɗɗo baafal, leegal ngal ina waɗi wuyɓe, eɗen njiyloo peeje no uddirten baafal… ɓee ɓagga heen unugal, ɓee ceŋa heen beddal, peŋa heen pontooje, ɓee heen selluraaji, ekn. Gooto fof ina yiiloo feere, kono anniya o ko gooto, ko yiɗde uddude baafal ngal haɗde wuyɓe naatde. Jiylogol ñakku, ko hono noon wayi, wonaa feere wootere woodi : ko peeje keewɗe, Duɗal biɗtowal fof ina jogii sirlu mum no yiylortoo ñakku nguu, so ɓe ngasnii, ɓe ɓeta. Ɓe ƴeewa ko ɓuri moƴƴude, ɗum woni ko nanaton 70%, 90% ekn.
Bonnitooɓe ñakkuuji ɓe mbiyi ko “ñakku moƴƴaani”, etee wonaa ñakku ngootu woodi. Bonnitooɓe ɓee potnoo ko joopaade ñakku nanngam, ɓe mbiya nguuɗoo ñakku no feewniraa nii moƴƴaani. Aɗa waawi wiyde ko ɗum haɗi ñakku nanngam moƴƴude, kono ñakkuuji Korona fof ko bonɗi, ina haawnii. Wayi ko no wiyde “kosam ina wara”. Mbiyataa kay ko kosam maanijam, kono wonaa kosam fof warata… Ma a taw ko mbaɗɗam posone ɗam tan… Ndaa boom, ko adii nii aɗa wiya ñakku ina wara, yo a taw aɗa anndi no o feewniraa, sabu kala Duɗal Biɗtowal ina jogii laawol no feewnirta ñakku mum. Ñakkuuji njiidaa no peewniraa.
Mi yoɓaaka yo mi haal !
En ligganaaki hay peewnoowo ñakku gooto, kadi en njoɓaaka yo en kaal, kaalaten ko e mbaydi keeriindi, kaalaten ko huunde nde njanngu-ɗen, ko heen keɓ-ɗen “doktoraa” men, ɗum noon nganndu-ɗen, ngolloto-ɗen ko e mborosaaji. Kadi ñakkuuji wonaa jooni ngari, rafiiji keewɗi itti ɗum en ko ñakkuuji, ko ñakku haɗi rafiiji keewɗi saraade e aduna oo. On njiyii to Afrik men too, kala cukalel jibinangel ina jogii “karnee” ñakkorɗo, ɗiin ñakkuuji ustii maayɗeele sukaaɓe no feewi, sibu ndeen aɗa tawa galle ine jibini fotde sukaaɓe 20, kono wuurata heen ko 7 walla 8, ko heddii koo fof, ko rafiyon tokoson mbarata ɗum en, nde wonnoo cukalel, ina farwi. Hay jawdi nehaandi, nayi, beyi, baali, puccii… ina njogii ñakku mum en.
Hol ko ñakku firti ?
Ɓalndu neɗɗo ina waɗi kaɓtorɗe, kono ko ɗe beemɗe ɗoon ɗe nganndaa mo ɓe kaɓata oo, ɓe meeɗaa yiyde ɗum, ɗe njotondiraani tawo e mum. Maa ɗe njiyaani mo, ɗe ngannda mo, mbaawa haɓtaade mo. Ko ɗum waɗi, neɗɗo ñakkortoo ko mbele ɓalndu mum waawaa heɓtinoyde mboros potɗo haɓeede oo. Nii woni doole mboros oo ustee naatnee e nder ɓalndu neɗɗo oo (ɗum woni ñakku oo), so naatnaama e nder ɓalndu neɗɗo oo, ɓalndu nduu yiya gañoo, heɓtina gaño oo, kono nde wonnoo doole makko ko ustaaɗe, ko o tonngaaɗo, o waawaa haɓeede, o naatniraa toon tan, ko mbele ɓalndu nduu ina yiya mo, maantoo mo, annda wonde ooɗoo ko potɗo haɓeede so naatii ɗoo. Ɓalnduu nduu hebla semmbeeji (soldateeɓe) wonɓe toon ɓee, ngam haɓtaade ooɗoo gaño so aroyii janngo he ɓanndu nduu. Ko nii ñakku gollortoo. Ñakkuuji fof ko nii mbayi. Jooni noon won ko waɗdetee e ñakku nguu ngam waawa pinngaade (ŋeesaade), waawa naatde he nder ɓalndu, e dogde he nder mum. Ɗum noon lekɗe fof ko noon mbayi, wonaa ñakku tan wayi noon, poɗɗe “paaraasetaamol” mo njaraten oo, ko noon mbayi, leɗɗe njaraten so en ngaraama jontinooje (malaria) ko noon mbayi… Heen sahaaji, won e yimɓe, ina waɗa e mumen baɗte. Ko ɗum waɗi won yimɓe, so a tottii ɗumen foɗɗere paaraasetaamol, hay dara waɗataa ɗum en, won heen so a tottii ɗumen njiilee, won heen paawnga, won heen nii, ina waawi warde ɗumen. Kono ɓeen ko seeɗa no feewi so ƴeewdaama e ɓe njiyataa he paaraasetaamol so wonaa nafoore ndee. Ñakku ne wayi tan ko no leɗɗe keddiiɗe ɗee nii.
Ƴeewndo ñakkuuji
Ñakku, so feewnaama, hade mum waɗeede he yimɓe, maa ƴeewndee tawo. Ƴeewndo ngoo ko ƴeewde so won ko arata e neɗɗo so ñakkama… Ñakkuuji hannde ɗii, ko jooni puɗɗetee ñakkeede. Duɗe wiɗto e njiilawu cellal keewɗe peewnii ñakkuuji, gooto fof ina jogii feere mum no feewniri ñakku mum. Lekki fof maa hoolkisee, ƴeewndee… ko adii aki waɗee he neɗɗo. Ñakkuuji goodnooɗi ɗii fof ko ɗoo ndewi, ndewi ko to ñakku Korona rewi ɗoo. Ko ko feewnaa, ƴeewndaa e yimɓe, doombi walla e dawaaɗi, caggal ɗum waɗaa e yimɓe, nanondiraa wiyaa tawaama ina hoolnii. Tawde heɓii ɗoo, ina waawi yeeyeede, kono neɗɗo finataa tan feewna ñakku mum ina yeeya. Ina woodi goomuuji toppitii ƴeewndaade kala ñakku jaltoowo (kala ko ina naatnee e ɓalndu neɗɗo, poɗɗe walla ñakku..). Ɓeen ko haralleeɓe, doktoreeɓe toowɓe ko ɗum tan toppitii, ƴeewde mbele rewnaama laawol haa wiyaama hoolniima, hankadi ina waawi waɗeede e neɗɗo. Sinno wonaano ɗum, teemedere ñakku maa yaltu. So en njiyii ñakkuuji goɗɗi ɗii fof njaltaani, haɗi ɗum yaltude ko cuwaa rewde ɗo poti rewde ɗoo…
Jooni noon ñakkuuji ɗii nani. Mo woni fof ko kañum suɓantoo hoyre mum. Mbele en ñakkoto walla en mbaasat ñakkaade, ngoppen tan ɓalli menkaɓtanoo koye mum en mboros oo ?
Won ɗo neɗɗo heɓata e duuɓi, ndeen ɓurata farwude, walla gonduɗo e ñawbuuli duumiiɗi (jabet, tensiyoŋ…). Neɗɗo fof ina jogii ndimaagu e yarlitaare waasde ñakkaade, kono firtaani ñakku nguu moƴƴaani. Alaa fof noon lekki ki alaa rewam ɗam tijjanooka. Yeru mum ko nebam (diwlin) mo ñaamaten oo, ina nafa e ɓalndu, kono ina waɗi rewam ɗiɗmam, so a ɓooyii ñaamde ɗum, maa wood ko addi e maa, lamɗam ne ko noon, suukara ko noon, ekn. Kala safaara waasataa jogaade rewam ɗam tijjanooka, kono yahde haa waɗta wiyde ɗaam rewam ko ko jogori warde, ñakku waɗiraaka warde neɗɗo. Ñakku waɗiraa ko ina daɗnda neɗɗo. Heddii noon, ɓalli yimɓe njiydaa. E nder miliyoŋ fof, ina waawi njiyaa heen yimɓe ɗiɗo, so ñakku nguu waɗaama e mum en, ina waawi gaañde ɗum en walla nii wara ɗum en. Won pinngeteeɓe pinngu jontinooje tan maaya. Heewaani yiyeede noon, ko huunde wayroore, kono noon ina waawi wonde. Kono ɗuum fof addantaa en wiyde safaruuji ɗii moƴƴaani.
Eɗen poti anndude ko hannde fof yimɓe ɓuri waawde juutde balɗe. Ko goonga ko en juulɓe, ko Alla hoddirta, kono ina waɗi sabaabu, sabaabu oo ko safaruuji kesi hannde ngaddanii yimɓe ɓee, wuurde nguurndam juutɗam.
Ɗamaawu nguurndam
Juutde nguurndam fawii ko e leyɗeele, e sato e safaruuji ñabbuuli, haa teeŋti e duumiiɗi ɗii. Ɗum woni ko wiyetee ɗamaawu nguurndam. Ɗum hannde ko he leyɗe galɗuɗe ɓuri heewde yahrooɓe duuɓi 100. To men too ina famɗi yettotooɓe duuɓi teemedere. Waɗi ɗum ko rafiiji keewɗi, e waasde teddinde safaruuji. So en ƴeewii kala leydi ɓurndi waasde, ɗamaawu nguurndam mum ɓuri famɗude. Yimɓe men keewi maayrude ko cukaagu. Nde tawnoo ñakkuuji ngalaa, safaruuji ngala.
Saliiɓe ñakkuuji ɓee, hay jehre njahataa, miijaade wonde ko woni toon koo, koko posnaa. Ɓe njaɓataa jolde he otooji e piirooje (diwooje). Jooni, ko enen tan ƴeewata, mbele cuɓi-ɗen ko wuurde tawa eɗen njola e otooji, eɗen njola e diwooje… Eɗen cafroo so en ñawii. So ñakku Korona arii e men, ñakko-ɗen hade men nimsude.
Hol ko tonngaten ?
Heddii noon, ko miin e hoyre am, maa wood sikkuɓe ko mi joɓaaɗo yo mi haal ko kaalat-mi koo, won wiyɓe mi noon. Won wiyɓe min liggodtoo ko e tuubakooɓe. Tee ngannden, ina waɗi tuubakooɓe luulndiiɓe, ina waɗi kadi tuubakooɓe jaɓɓe. Jooni noon, ko neɗɗo jogii ndimaagu e wellitaare nguurndam mum. Won heen so a haaldii e mum en, cikkata ko a joɓaaɗo, yo a waɗan joom en ñakku bayyinaango. Kono mi waɗanaani hay gooto bayyinaango. Cikku-mi ko mi haalii heen ko nganndu mi koo, mi wiyaani noon alaa ngartam dawrugol, mi wiyaani kadi sunnotooɓe ngalaa, adunaaru nduu ko adunaaru dañal. Kono noon yimɓe kadi ina poti reentaade. Eey, reentaade ina moƴƴi. Miin e hoyre am, wonaa ko keɓ-mi fof mi ñaama. Wonaa ko keɓ-mi fof mi yara, wonaa ko kaalanaa-mi fof mi jaɓa.
To Senegaal, wiyaa sukaaɓe “ñakkanooma maayii”. Holi no ɗuum aaɓnortoo ? So tawii en kaalanaama hono ɗumɗoo, eɗen poti jeertaade. Wuro wiyaango sukaaɓe mum ñakkaama maayi ngoo, kaalii mbiyi hay gooto ñakkaaka ɗoon saka maaya.
Waɗooɓe hitooji e wideyooji jamma e ñalawma njahata tan ko e hulɓinde en. Woodi debbo jahɗo haa wiyi tuddunde koninkooɓe Senegaal ina moofti mboros Koronaa. Ɗum ko haala colli. Mboros wonaa ceŋle saka ina waɗee he mbuus, ɗo mbela-ɗaa fof njuppaa. Oo haaldi ko majjere.
Won e yimɓe noon Alla ina walli ɗumen, ina njogii ɗemɗe juutɗe, ina kaala, kaala ko nganndi, kaala ko nganndaa kadi. Ko ɓuri heewde, kaalata koko nganndaa. Ko mboros Koronaa ari koo, en nanii yimɓe wiyɓe ina cafra Korona no poti ? Yoo ɓe njaltu ɓe paaboo yimɓe tampii. Waɗde haalooɓe ko nganndaa ɓee ɓuri heewde e haalooɓe ko nganndi koo. Allah noon woni ganndo, woni kattanɗo !
Wiyooɓe hoto en ñakko ɓee, ko ɓeen njiɗi warde en, ustude en.
Mi salminii on
Dr Alhuseyni Sal
Tonngol Aamadu Malal Gey
Cahtagol Bookara Aamadu Bah
Binnditagol : Aamadu Joop,


text:
Daartol Senegaal Kuuɓnungol, tummbitte joy gadane ɗee Njaltii.
Winnditaade daartol Senegaal ngam rimɗitin’de hakkillaaji ɓiyɓe leydi ndii, ko ɗuum woni fayndaare goomu daartiyankeeɓe wittooɓe umminɓe eɓɓaande ngam winnditaade daartol Senegaal kuuɓnungol ngol ene tijja maa won noogaas e joy(25) tummbitere .
Ummini ndee eɓɓannde ko Prof. Iba Deer Caam, daartiyanke kadi meeɗnooɗo won’de jaagorgal he laamuuji Senegaal jawtuɗi.
Duttorɗe daartol Senegaal ene wayno kanum fof fawii tan ko he ko tuubakooɓe laamuuji koloñaal mbinndunoo. Te ene laaɓi hannde ɗeen ballifanɗe pawanooka he dow nuunɗal, ndeke ko heewi heen winndiraaka no goongɗiri. Nde tawnoo joom mum en njiɗnoo ko ubbude daartol goonga ngol e famɗin’de ɗum haa mbaawa waklittde hakkillaaji ɓiyɓe leydi Senegaal, mbele maa ɓe mbaaw saasnude njiimaandi maɓɓe he dow mum en, ɓe koɗna he hakkillaaji mum en yawde koye mum en e yawaade hanki mum en. Ɓe toowna neɗɗaagal maɓɓe e daartol maɓɓe mbele maa kalfaandi maɓɓe he dow mum en waaw jaalaade.
Tummbitte joy gadane ɗee pawaama he juuɗe hooreejo leydi o, Makki Sal, ñalnde Talaata 16/07/2019.
Eɗen ciftora mawɗo leydi o teeŋtiniino nafoore kimmugol ngoo ɗoo eɓɓo tuma nde o fiiletee ɗiɗaɓol Ñalnde 02/04/2019. “ Ene jeyaa he payndaale ngal ɗoo gollal,” o wiy kanko mawɗo leydi o, “ko mbele yo ngal won ngooroondi baylagol tippudi jaŋde nde. So en njannginat daartol Sarlmaañ (Charlemagne) en walla a woɗɓe kay njanngininen ngol ɗoo daartol he nder duɗe men gila he lesse-lese haa jaaɓi-haaɗtirdi. Hoto en njejjit wonnde maccungaagu e njiimaandi (koloñaal) fof fawanoo ko he yeddude daartol, neɗɗaagal, e pinal neɗɗo ɓaleejo.”
Tummbitte gadiiɗe muuleede ɗee njowitii ko he ado-daartol, ganni (ɓooymaa), mahtaade wertaango Senegaal hakkunde tuggude teemedannde sappo e goo haa heɓi teemedannde sappo e jeegom (xi-xvi )hare e tiiɗtin’gol laamu koloñaal 18 17 hah 1914 walla grew liggotonooɓe he laabi laana njoorndi (les cheninots) baɗnooɗi 1938 haa heewɓe mboomii heen.Tummbitte noogaas (20) keddiiɗe ɗee maa njaltu ɗo e 2024, fawaade e jaltigol tummbitte joy kala hitaande.
Profossoor Abubakri Musa Lam, kemityanke jeyaaɗo he nguun goomu winndiyankeeɓe, he nder yeewtere nde o waɗdunoo e RFI Fulfulde, o eeriima yimɓe ɓee nde coodata ɗeen defte ɓ taroo ɗum en. Sabu nafoore golle ɗee mbaawata feeñde ko huwtoraade ganndal nagl. O eeriima yimɓe ɓee kadi nde kirjinta laamu Senegaal, firde defte ɗee he ɗemɗe ngenndiije Senegaal, ko wayno Pulaar.


text:
Saabii kaa haalaa ko en mbiyno e tonngoode men 119ɓiire wonde tawi rajo Muritani ko rajo ngenndi wonnoo, nattii : ngoon wullitaango faynoo ko e jaagorgal toppitiingal ko fayti e kumpital, hono wul Horma, sabi ɗum ko rajo Muritani nanngetenooka e Magaama e diiwaan mum fof.
Hannde, ɗeen caɗeele nattii haa laaɓi, sabu anteen waɗaama ɗoo e Magaama. Gila anteen oo waɗaa ɗoon, min ceerti e kumpa, sabu hannde rajo ngoo ina laaɓi no feewi : A duuftataa loocol rajo ma, a liggataa to toowi a haɓɓataa too, ndirtitaa bannge ñaamo. No ngo laaɓiri Nuwaasoot nii, ko noon ngo laaɓiri ɗoo, gila e kabaruuji haa e jeewte, ko min heɗatooɓe.
Salli Sih Magaama


text:
Commissinaajo mawdoojo mo Lesdi britaania yarbaado naajeeriya Catriona Liang, wi Lesdi Naajeeriya dum Lesdi on marndi sembe sanne nder Lesde Africa ngam non on Lesdi Britaania do gollida bee maari hedi nokkuuje feerefeere bana hedi shaanu Rento,luumooku,kubbirle Yeete Lamtarki enanta ko laarani yanayuuji sella.
Debboojo on suuditi bana ka haa yeeso kubaru’en nder galluure Abuja Laamorde Lesdi Naajeeriya.
Lesdi britaania enanta Lesdi Naajeeriya do narri kabbidal narral boosungu ngu Diplomasiiyaaku ko neeba.
Kadima O wi, darndenLesdi Naajeeriya dari Lesdi Britaania badaaki sam ndi woodi daraja sanne.
Dowko laarani lamdo on keso, Liang wi King Charles III do wada fodde bawde muudum ngam yiiki hurgi gannudi yanayuuji selle bananta Queen wadata.
Ardiido mallabo lamdo Lesdi Britania Queen Elizabeth II soyti 19th Lewru September, haa St. George’s Chapel at Windsor Castle
SADIQ ALFA


text:
Ndenndaandi
Ndenndaandi (e faransi république, e engele republic) ko noone dawla renndaaɗo, dawla mo yimɓe leysɗi ɓen fow hawtiti jeyi. E liddu, si ko laamuuji finaa-tawaaji ko neɗɗo gooto e ɓeynguure mu’um, lamɗo on, jeyi leydi ndin fow. Laamu ngun ko roneteengu iwde baabiraawo faade ɓiɗɗo. Ndenndaandi e haqiiqa on anndaa ronugol laamu. Si hooreejo leydi on (himo wi’ee kadi persidan) accitii laamu, ko woote waɗetee, ɓurɗo jogaade yimɓe on halfinee laamu yeru happu. Si happu on timmii woote waɗee kadi.
Kono hannde hannde no woodi leyɗe wi’aaɗe ndenndaandi ka ɓiɗɗo “ronata” baabiraawo mu’um e piide misal Ndenndaandi demokaraasiyankeeji Konngo ka hooreejo leysɗi jooniijo on Kabila ƴetti laamu ngun e juuɗe baaba mu’um caggal nde on waraa. Wano non kadi Ndenndaandi Togo.
Ndenndaandi e demokaraasi (fewjodal)[taƴto | taƴto ɗaɗi wiki]
Wonnde kala halfere “république” nden, e lasli mayre ko res publica, e maanaa huunde jamaa, jeyal jamaa firi, dawlaaji heewɗi hannde waawataa wi’eede no tuugii e demokaraasi sabu hooreeɓe leydi ɓen no jogori leydi ndi ɓe halfinaa ardungal mu’um wa jeyal maɓɓe kamɓe e ɓeynguure maɓɓe. Ɓe jaɓataa woote waɗee maa hay si waɗaama wonataa woote laaɓuɗe. Sifa ɗen denndaaɗe no wi’ee denndaaɗe njaggu: ko neɗɗo gooto maa seeɗa e yimɓe takkiiɓe mo fewjata.
Si ko ndenndaandi tuugiindi e diina, wano almamaaku Fuuta Jaloo, ko seeɗa e yimɓe annduɓe diina ɓen, almaamiiɓe maa ceernooɓe fewjata. Ndenndaandi lislaamiyankeeji (wano Iran) kadi no gasa takkeede ɗon. E on ɗon noone, si doole almaamiiɓe ɓen feƴƴitaali keerol, e misal si suudu depiteeɓe ɓen no jogii doole aynitugol ɓe, haray no gasa wi’eede demokaraasi maa fewjodal no tawaa e mu’um seeɗa.


text:
Kabaaru oo ummorii en ko e winndannde lowre enternet wiyeteende « Mauriweb » saaktaande ñalnde 10 abriil 2018. Kabaaru oo ko haala e nate ceedtotooɗe kaan haala. Huɓeere ɓurnde mawnude e Nuwaasoot, mahaande ɗo bolokaaji boɗeeji (A) ngonnoo ɗoo, ina hucciti e Afarco ndee, nde Muhammed wul Abdel Asiis, hooreejo leydi ndii hurmbitii ñalnde 28 noowammbar 2017 ndee, ndeen huɓeere toownde mbiy-ɗen, ina waɗi gebbi baŋ-yoo-baŋ.
Ko yaakoranoo, tee fotnoo wonde, ko nde SNIM felliti ƴettude ngalu potngu nii heewde (ina wiyee yettiima miliyaaruuji jeetati (8)), yo a taw ko huɓeere yooɗnde, ɓeydoore faayiida laamorgo leydi ndii, huɓeere feewnde, tiiɗnde, sabu njaru mum, feeñninoore baawal halfinaaɓe golle ɗee, haa gollooɓe mbaawa hoolaade, njiirondira huɓeere ndee ngam waɗde heen birooji mum en…
Mauriweb idii ko ñiŋde laawol dewangol ngam suɓaade fotɓe mahde huɓeere ndee. E wiyde maɓɓe ɗum waɗaa ko e « niɓɓere kunuus » e hitaande 2012. Coodgu kaaldanoongu adan nguu (15 miliyoŋ oroo) ɓeydaama kadi miliyoŋaaji ɗiɗi goɗɗi caggal ɗuum, tee, e wiyde haralleeɓe heewɓe, « coodgu nguu ina ɓurti ». Yanti heen golle ɗee leeltii fotde ɗuuɓi ɗiɗi, tee alaa ko halfinaaɓe golle pawaa. Ɓe mbiyi : « newuya mo laamu Muritani newnani golluɓe ɗum ɓee ina faamnoroo wonde gollodiiɗo sosiyatee ATERSA, mahɗo huɓeere ndee (jokkiiɗo e sosiyatee españool Elecnor) ko biyeteeɗo Hammadi wul Bushraaya, neɗɗo ɓalliiɗo ardorde leydi ndii. Nde min kaali ɗum ndeen, min njaabotaama, min ngijoraa naweede laawol ».
Jooni noon, ko ɓuuti, hollinii. « A soklaani wonde aasiñoor walla karallo, a soknaani seeɓde yiytere walla waɗde lonngaade, « gebbi nana ŋaaɓii baŋ-yoo-baŋ e huɓeere hee. Ko ɓuri hulɓinaade ko gooto potooji (jaale) doondiinde huɓeere ndee, wayi ko no eɓɓiiɗo nii (ƴeew nate) ».
Ƴoogirde : http://mauriweb.info/node/4587
Ñalnde 17 abriil 2018, sosiyetee biyeteeɗo IQAR (jokkiiɗo e SNIM), toppitiiɗo huɓeere ndee, jaabtiima winndannde Mauriweb ndee, ngam hollitde wonde no golle mahngo ɗee kalfiniraa nii ina rewi laawol, ina laaɓti, sibu « ina ɗooftii laabi winndereeji kalfingol golle ».
Jaabtawol ngol ina tawee ɗoo http://cridem.org/C_Info.php?article=710201
Ina feeñininaa e jaabawol hee wonde gebbi ɗii ko « gebbi raako boowal », so cukkaama tan moƴƴii. Ina wiyaa heen kadi, « ɗuum ko huunde woowtaande, nde haralleeɓe nganndi, sibu ko dogtugol raako ngoo caggal nde yoori, haa teeŋti noon kadi ɗum fawii ko e geɗe ɗe njiƴƴaani, njidaa edda ».
Ɓe mbiyi heen « biro amen, mo haralleeɓe mum ndewindii golle mahngo ndee huɓeere mawnde e daawe mum kala, e ballondiral e aasiñooruuji SNIM, ina deeƴna ɓerɗe yimɓe ɓee, sibu alaa fof huunde tammbiinde mahdi ndii waɗi ɗii gebbi dowrowi ».
Mauriweb rokkiino yeru huɓeere BMCI ndee (AFARCO), nde sosiyatee muritaninaajo biyeteeɗo SOMACO TP mahnoo e kitaale 1970, ko jooni hesɗitintee caggal duuɓi 50, nde yitere maa seeɓataa haa njiyaa e mum gewol, hay gewol raako. Tee, ko ELIF gollotoo nde jooni koo, alaa mo ɗum haljini hay gooto e saraaji hee, nanndaani e golle sosiyatee españool oo.
« Ko waawnoo heen wonde fof, Taakaw SNIM suwaa gasde maheede umminii haala. Ko tanaa mawɗo nde (huɓeere ndee) soomi wonande rewooɓe saraaji mayre e ɓe miijotaako jogorɓe wiyde ina ngona heen. Ɗum noon ina waɗɗii, heñoraa waɗde wiɗto jaambureewo ngam anndude tanaa mum ɗo kaaɗi wonande yimɓe fof. »
Miin dey naat-mi Nuwaasoot ko e hitaande 1973, mi hoɗii duuɓi keewɗi e bolokaaji (bolok manifel e bolok ruuj fof), mi yiyii mahaaɗe ɓooyɗe keewɗe e wuro hee (kuɓeeje ministeeruuji, opitaal mawɗo, e ekkolaaji mahaaɗi e leydi hee gila e kitaale 1960, mi meeɗaa seeɓde yitere haa njiy-mi e mum en gewol.
So wonaano gooto kala ina waawi seedoraade ko haalaa koo gite mum, maa wiye « ɗum ko haala luulndiiɓe, ko haala sehilaaɓe Buuamatu ekn ». Golle potɗe nii tiiɗde njaru (sibu ko hedde miliyaaruuji jeetati ugiyya MRO wiyaa), so mbaɗii ella potɗo nii ko huunde hulɓiniinde. Tee ko wayi nii ina yiyee ñalnde kala, gila e mahngo laabi haa e geɗe goɗɗe. Bonannde diwataa ɗoo wonande leydi mbaandi no Muritani nii heewde waasɓe e heewde ngalu.
Bookara Aamadu Bah


text:
OLAN, ko fedde (maa kaɓɓondiral) ngam laawɗingol ɗemɗe ngenndiije Moritani kala (Organisation pour l’officialisation des langues nationales). Ñalnde 15 seeɗto ( abiriil ) 2022, fedde ndee waɗii diiño yeeso Jaagordu Jaŋde ngenndiire kam e mbayliigu Tippudi Jaŋde ɗoo he Moritani. Fedde OLAN ndee sosaa ko he maayirɗe lewru marsa, jonte tati tan ɓaawo jaltugol eɓɓaande sariya kuccam jaŋde ngenndiire, ko 08 marsa wonnoo. Ndee ɗoo eɓɓaande, he yiyannde fedde ndee, ari ko ɓeydaade joñde ɗemɗe Pulaar, Sooninke e Wolof, e ɓeydaade fawde e majje ɗemngal arab ngal. He no ɓe mbiyiri kadi, hay batte eɓɓaande ndee teskaaki he njaltudi ñalɗi diisnondire jowitiiɗi he tippudi jaŋde, tonngunooɗi miijooji ŋarɗuɗi yimɓe teelɗuɓe haa e dallinannde pelle pine ɗee. Ko ɗuum waɗi noon, aɓe tini heen no jamfa nii, maa yidde jaagordu nduu ɓenninde miijo ɓenndinanoongo gila ko ɓooyi sanne. Wadde noon, kamɓe ne ɓe pelliti ko haɓtoraade jaltugol he boowe, diiñde e seppudi, hollitde weñaare nde ɓe njoganii ndee ɗoo moojobere.
Ko ɗuum waɗi, he nder diiño yawtungo ngoo, fedde OLAN ndee duƴƴiri ko ɗii ɗoo konnguɗi :
1. Min njahdaani e ndee ɗoo eɓɓaande kuulal he no siforii hannde nii.
2. Amin ɗaɓɓiti laawɗingol ɗemɗe men ngenndiije ɗee kala
He wiyde maɓɓe, ko laawɗingol ɗemɗe ɗee kala tan, woni hannde damal mbele tabitinde potal e deeƴal hakkunde jibinannde leydi ndii, nder hurum leyyi e ceerungal pine. Ndeke noon, he no ɓe uddiri diiño maɓɓe ñande heen, « ko ɓe fedde udditaniinde kala moritaninaajo he kala leñol e ɗemngal, fellitɓe jokkude ndee ɗoo darnde ngenndiyankoore nder jamyamaagal, haa nde oo ɗoo hujja humtii kala, ɗuum woni : Laawɗingol ɗemɗe ngenndiije ɗee kala ».
Boobo-Loonde


text:
Hitaande kala aksidaaji ɗaɗngaanndiiji ina njooɓoo yimɓe heewɓe. E leydi men he, alaa e men mo waasraani noon horeeru mum, maa sehil mum … Heedi wonde tan ko maayde peral : neɗɗo ina yahatnoo tan haa yana ; walla ina haalatnoo tan haa hawra e joomum mum ekn … KO sabu nguuɗoo ñawu hulɓinaade addani ngu waɗaneede ñalawma no woorunoo, tawi ko haala maggu tan haaletee heen, nguun âlngu woni 29 oktoobar garoowo o.
Hitaande kala aksidaaji ɗaɗngaanndiiji ina njooɓoo yimɓe heewɓe. E leydi men he, alaa e men mo waasraani noon horeeru mum, maa sehil mum … Heedi wonde tan ko maayde peral : neɗɗo ina yahatnoo tan haa yana ; walla ina haalatnoo tan haa hawra e joomum mum ekn … KO sabu nguuɗoo ñawu hulɓinaade addani ngu waɗaneede ñalawma no woorunoo, tawi ko haala maggu tan haaletee heen, nguun âlngu woni 29 oktoobar garoowo o.
Hade ɗuum ina moƴƴi ngannden hol ko woni aksidaa ɗaɗngaanndiijo ? Hol maale makko e hol no o reentortee ?
Hol ko woni aksidaa ɗaɗngaanndiijo (AƊNg walla AVC) ?
AƊNg ina jogii batte bonɗe e neɗɗo, tee ko batte ɗe cellataa (woofɗo, roŋkitde haalde …), tee ina waawi yuumtude e maayde. E ko huftodini, AƊNg ina waawi ardude e fannuuji tati :
– Fannu gadano, ɓurɗo yaajde o, ko ƴiiƴam fenndotoo e nder ɗaɗi nawooji ƴiiƴam (artère) walla e nder ɓernde (enndu wusnere). Ko ndeen heɗɗere ƴiiƴam yahata haa ngaandi, sukka ɗaɗi mum, haɗa ƴiiƴam ŋabbude. So ƴiiƴam ŋabbaani ngaandi heɓataa henndu oksijeen, ɗum noon rewata heen ko maayde ngaandi e maayde neɗɗo o e hoore mum.
– Fannu ɗiɗmo o ko uddo ɗaɗol ɓalewol (veine : woni ɗaɗol nawtowol ƴiiƴam) sukkotoo, haɗa ƴiiƴam yirlaade no moƴƴi e nder ngaanndi.
– Fannu tataɓo o, ko ɗaɗi ngaandi pusata (pettata), ƴiiƴam deeloo e nder hoore, wona tuƴƴam hoore (hémorragie cérébrale), ɗuum ne kadi batte mum ko haɗde ƴiiƴam yirlaade no moƴƴi e nder ngaanndi.
Hol ko addata AVC ?
Ɗo ganndal men tolnii heen hannde, ina anndaa wonde addata AƊNg ko neenam (nebbam/nebam) mbiyeteeɗam kolesterol, maa ndeen jabet, walla simme, walla ŋabbo taasiyoŋ … won heen kadi ko doneteeɗi.
Hol maale AƊNg ?
Ngartiree hakkillaaji mon. AƊNg so toppitaama law, ina waawi waasde waɗde hay si’i gooto e mo ɗum heɓtii o. Ko ɗum addani haalooɓe Farayse innirde ñawu ngu «Agir Vite pour le Cerveau » (woni Yaawde e Ngaanndi), sibu kala hojom ina jogii nafoore mum : No ñawu ngu yaawiri safrireede fof, kono noon batte mum mbayata famɗude. Ɗum ɗoon ina ɗaɓɓi anndude maale e jeemooji maggu. Kañji ngoni :
– Jaaɗo yaawngo walla teddeendi njaawndi bannge e ɓalndu neɗɗo ;
– Roŋkere haalde walla faamde heptiinde ɗoon e ɗoon ;
– Walla kadi ustagol jiyle yitere wootere.
– Walla kadi yahdu ndu feewaani heptiindu ɗoon e ɗoon, ndu alaa daliilu, walla yande walla jiilol.
Hol ko neɗɗo foti waɗde so sikkitiima ñawu ngu
So gootel e ɗee maale heɓtimaa ma tan waɗ feere njokkondiraa ko ɓuri yaawde e nokku safaara mbele ina tiindin ma to safrirde toppitiinde safrude ñawu ngu.
BAB


text:
Home -- Fulfulde -- Perform a PLAY -- 125 (Deadly arrow 2)
125. Fii ndagawal warayngal ngal 2
Neɗɗo suusuɗo haalugol goonga. Gooto no tiindii 400!
Miikaa : "An oo lanɗo Akaabu, Alla yiɗaa ɗee hare waɗa. Si a heɗitaaki, ko wonkii maa kin wonɗaa e yeeyude."
Akaabu : "Hara on nanii ɗun? O happanii lan wareede. Bugee mo ka kaso. Kisan kisan!"
Fii makko Akaabu lanɗo on, heɗitagol Alla hinaa ko fewndii. O waɗi ka hoore makko o yananay saare Ramaati nden.
On mo heɗitaaki Alla ko wonkii mun kin weeåiti. Tefooåe åe Akaabu åen nanuno fii eååoore waɗaade nden fii haåugol ngaño on.
Tefoowo : "Nde hiɗen haåida e Akaabu e lanɗo makko on, hita on fella suufaaåe åen, ko lanɗo on felloton."
Kono kanko Akaabu himo mari hakkil.
Akaabu : "An oo lanɗo wi’eteeɗo Yosafaatu, min mi wayloto, kono an a wattoto conci lanɗo on ɗin. Onsay en piiriday."
Lando wi’eteeɗo on Yosafaatu yahi kanko kadi. Mi faamaali ɗun kadi. Ko hanno o heɗitoo waajuuji ɗi Alla waaji mo ɗin? Ko haanunoo kon ko yo o ýettu anniyeeji makko ɗin e dow ballal Alla ngal.
Hari ko tippiro sattungo. Ngaño on fewti e lanɗo on tun.
Hara a waaway faamude ko woni e feýýude kon. Nde ngaño on yi’i oo lanɗo wi’eteeɗo Yosafaatu himo wattii conci lanɗo on ɗin, åe miijii wondema ko kanko woni Akaabu lanɗo on, åe fewtiri e makko wa wonaaɗo e ɗaååeede on. Onsay Yosafaatu ewnii. Jooni non o faamii on goonga : on mo heɗitaaki Alla no weeåintinde ngurndan makko ɗan. Yosafaati hari åadike mayde nden. Kono Alla darni ayåe åen fii wota åe fampo mo laañal ngal.
Goɗɗo e suufaaåe åen fampii laañal ngal e hoore åe huulanaani hay gooto, ngal barmini Akaabu lanɗo on mayrugal. Fewndo mutugol naange ngen, tawi o maayii. Ngurndan makko ɗan lannii sabaneede ko o salii kon tun heɗagol Alla.
Jiryatu hettiti non hakkile mun ɗen.
E hara o ýettitay anngisaare åaawo diisagol Alla?
On mo heɗitaaki Alla ko wonkii mun kin woni e weeåitude. Oo lanɗo wi’eteeɗo Jiryatu jaåi yahude nokkun goo hara Alla tawaaka. Onsay o ninnsiti kon ko o waɗi.
Hay si tawii yiååe makko åen sikkii wondema heɗitagol Alla ko huunde "nde fewdaaki", haray hita o tawtu åe, jokkaa åe wa lingil ilayngil ka ndiyan ɗan woni e iwrude ton. Ko yimåe åen miijotoo kon fii maa hinaa ɗun hitti, heɗito Alla. Jokku waajuuji yimåe annduåe åen e heɗitotooåe åen annabi Iisaa.
On mo heɗitotaako Alla ko wonkii mun kin woni e weeåitude. Ko weltaare haqiiqaaqe wonani lan nde mi heɗitii Alla sabu miɗo anndi ko ko åuri e moýýude kon o faalanaa mi.
Yewtooåe : Fillitotooɗo, Akaabu, Miikaa, tefoowo
© Copyright : CEF Allemagne


text:
E nder lewru seeɗto (abril) nduu njangu waɗii ceɓtam rewo leydi Muritani, ɗo ndi heerondiri e Ndenndaandi Sahara bannge hirnaange. Laamu leydi Alseri joofiima feɗeendu, tuumi ko Maruk aayni piyanɗe e yimɓe maɓɓe. Jaaynirɗe keewɗe caakti ko muritaninaaɓe 3, jeyaaɓe diiwaan Tiris Zemuur 600 kilometeer rewo Nuwaasot laamorgo leydi Muritani ngoni waasɓe heen pittaali mumen, heen gooto ko debbo. Caggal nde fawi balɗe tati jaagorgal jaŋde ngenndiire kalfinaangal konngol laamu leydi Muritani, Mohamed Melayniin Eyih, yuɓɓini yeewtere jaayɗe ngam laɓɓitinde e teeŋtinde goodaangal oon kabaaru. Laamu nguu jaggi ko ɗiɗo mbaraa, ko nih o haaldi: “ Njangu mbaɗngu ñalnde altineere yawtunde ndee, haa waɗi maayɓe muritaninaaɓe e barmuɓe, ɗum waɗi ko boowal wertaango Muritani etee ne nguun njangu wonaa e leydi Muritani huccinenoo. Mbiɗo duwanoo jinnaaɓe sankoraaɓe ɓee, nde Allah yurmotoo ɓe yaafoo ɓe, barmuɓe ɓee yo Allah rokku ɗumen cellal. Mbiɗo ruttoo wiyde, nguun jangu wonaa e nder leydi ndii waɗi”.
Alserinaaɓe wonnooɓe e ɗiin otooji barmuɓe, otooji mumen mbonnaa sahaa nde ɓe ndenti eɓe njuula weetndoogo, ko ndeen piyanɗe ɗee mbaɗi. Nguuɗoo njangu mbaɗngu nder ndee nokkuure, ari ko ɓaawo nde leydi Alseri tuumi laamanteeri Maruk warde yimɓe mumen tato siwil en nder lewru 11ɓiiru 2021, otooji maɓɓe mbommordaa keerol hakkunde Muritani e Alseri. Caɗeele ine njokki woodde saraaji Sahara gila konu Maruk sari saaki e lewru 11ɓiiru 2020 seppooɓe saharanaaɓe to Gergat. Saharanaaɓe lommbiiɓe hakkuɓe rewo Muritani e Maruk, ɓe Espaañ jiimnoo, kollitii ko Maruk nattii ɗooftaade dartingol jeyli, nanondiral ciifenoongal 1991. Ko balɗe seeɗa pawii heen ñande, 21/04/2022 muritaninaaɓe 9 asooɓe kaŋŋe kadi ndaɗi piyanɗe ɗe saharanaaɓe toɓɓunoo ɗumen, saraaji Geleybaat ɗiɗo e maɓɓe mbarmi heen gooto ko tampuɗo no feewi. Ɓe ndogi, ɓe njaaɓani F’Derik. Saharanaaɓe ɓee keɓti kaɓirɗe maɓɓe ɗe ɓe ngasirtunoo kaŋŋe. Njanguuji baaɗi nih hakkunde muritaninaaɓe asooɓe kaŋŋe e sahranaaɓe wonaa ngol laawol tan fuɗɗii, joo e joo kala, so muritaninaaɓe ɓee njawtii keerol ngol ine keɓa caɗeele.
Jaayre Pinal-JP


text:
1
Wolde Kokkaynde Yonki
1Daga ko duuniyaaru tagee bi'eteeɗo Wolde e ɗon, e mo wondi e Allah, nden o Allah. 2Daga ko duuniyaaru tagee bi'eteeɗo Wolde on e wondi e Allah. 3O tagii koo ɗume. Walaa goɗɗum nder fuu ko tagaa ɗum um tagiraayi laawol maako. 4To maako yonki ƴiwoyi, nden yonki kin woni jayngol yimɓe. 5Jayngol ngol e waɗi ka yeynaaki nder nyiwre, nyiwre boo waawaayi jaalaakingol.
6E woodi goɗɗo neɗɗo mo Allah liloyi bi'eteeɗo Yahaya.#Maat 3.1; Mar 1.4; Luk 3.1,2. 7O warii o andina yimɓe habaru jayngol ngol, ngam e laawol maako koo moye jaɓa jayngol ngol. 8Naa' kanko woni jayngol ngol. O waroyi o andina habaru tan dow maagol. 9Kangol woni jayngol goongawol yeynotoongol dow koo moye. Ngol boo warii nder duuniyaaru.
10Bi'eteeɗo Wolde on ndenno e mo nder duuniyaaru. Koo nde kanko tagi duuniyaaru, fuu e non duuniyaaru andaamo. 11O warii to ɓe maako, ammaa ɓe njaɓaayimo. 12Ammaa fuu jaɓuɓemo kooliiɓe inde maako, o hokkiiɓe bawɗe wartuki ɓiɓɓe Allah. 13Ɓe ngartaayi ɓiɓɓe Allah ngam ɓe ndanyaama no ɗum danyirta yimɓe, koo ngam yimɓe ngiɗi non waɗa. Allah e hoore muuɗum wartiriɓe ɓiɓɓe maako.
14Bi'eteeɗo Wolde on, o wartii neɗɗo, o jooɗii nder meeɗen, o kewɗo yidde e goonga. En ngi'ii teddungal maako, teddungal ɓiɗɗo bajjo ƴiwoyɗo to Nyaako Mo Dow.
15Yahaya hokkii ceyda dow maako, metii sembee wi'ii, “Dow o'o metunoomi nde mbiimi, ‘On ɗon garayɗo gaɗa am o ɓuriiyam mangu, ngam e mo ɗon ko mi danyee.’ ”
16Ngam yidde mawnde nde o yiɗi'en, o barkiɗinii'en en fuu, barka dow barka. 17Allah hokkii Attawra e laawol Muusa, ammaa e laawol Yeesu Almasiihu o hollii yidde e goonga. 18Walaa neɗɗo meeɗuɗo yiiki Allah. Ɓiɗɗo maako bajjo, gonɗo nder ɓernde Nyaako Mo Dow, kanko holli'en no Allah wa'i.
Yahaya Gaɗoowo Baptisma Metii Dow Yeesu
(Maatiyu 3.1‑12; Markus 1.1‑8; Luka 3.1‑18)
19Raa ceyda ɗum Yahaya hokki carel ko ardiiɓe Yahuudanko'en nder Urucaliima lili woɓɓe ardiiɓe diina e Leewiyanko'en to maako ɓe ƴamamo kanko o moye.
20O wanyaayi nootaakiɓe, ammaa o wi'iɓe e njayri, “Naa' min woni Almasiihu.”
21Ɓe mbi'imo, “To naa' an woni Almasiihu, too, an a moye? An woni Iliya?”
Yahaya nootii wi'iɓe, “Koo seɗɗa, naa' ɗum min.”
Ɓe ƴamimo ɓe mbi'i, “An woni on ɗon annabiijo?”
O wi'i, “Aa'a.”#Mal 4.5; TA 18.15,18.
22Sey ɓe mbi'imo, “Too, wi'umin, an, a moye? Wi'umin ko min mbi'ata liloyɓemin. Moye noddirtaa hoore maaɗa?”
23Sey Yahaya wi'iɓe ko Annabi Icaaya wi'uno, o wi'i, “Min woni goɗɗo noddoowo nder ladde e wi'a, ‘Portee laawol ngam Joomiraawo.’ ”#Ica 40.3. 24Sey woɓɓe Faarisanko'en ɓe ɗum lili 25ƴamimo mbi'i, “To ni naa' an woni Almasiihu, kadin naa' an woni Iliya, koo on ɗon annabiijo, ngam ɗume ngaɗantaa yimɓe baptisma?”
26Yahaya wi'iɓe, “E mi waɗira baptisma e ndiyam, ammaa nder mooɗon e woodi goɗɗo mo on andaa, 27garoyayɗo gaɗa am. Mi fotaayi fittuki lokkulli paɗe maako.”
28Fuu ɗu'um ɗum waɗii to Betani fongo Caangol Urdun, to Yahaya waɗata baptisma.
Karoori Allah
29Gaɗa ɗu'um waɗii nde fini Yahaya yi'i Yeesu e waroya to muuɗum, o wi'i, “Raa Karoori Allah, ittayndi hakkeeji duuniyaaru! 30O'o dow maako metaynoomi nde mbiimi, ‘Goɗɗo e wara gaɗa am o ɓuriiyam mangu, ngam e mo ɗon ko mi danyee.’ 31Min e hoore am mi andaamo, ammaa mi warii e mi waɗira baptisma e ndiyam ngam o wanginanee yimɓe Israa'iila.”
32Sey Yahaya hokki ceyda wi'i, “Mi yi'ii Ruuhu Allah e jippoyoo daga dow bo foondu, ɗum jooɗii dow maako. 33Min e hoore am mi andaamo, ammaa liloyɗoyam mi waɗira baptisma e ndiyam wi'iyam, ‘Neɗɗo mo ngiiɗaa Ruuhu am jippoyake daga dow jooɗii dow maako, kanko woni gaɗirayɗo baptisma e Ruuhu am.’ ” 34Ɗonmaa Yahaya wi'i, “Mi yi'iiɗum, mi ceydake kanko woni Ɓiɗɗo Allah.”
Artuɓe Tokkuki Yeesu
35Ɗonmaa gaɗa ɗu'um waɗii nde fini Yahaya e darii kanko e tokkuɓemo ɗiɗo, 36sey o yi'i Yeesu e ƴaɓɓoo, o wi'i, “Raa Karoori Allah!”
37Nde tokkuɓemo ɗiɗo ɓen nani o wi'ii non, sey ɓe tokki Yeesu. 38Yeesu waylitii yi'i e ɓe tokkimo, o wi'iɓe, “Ɗume ɗaɓɓitoton?”
Ɓe mbi'imo, “Rabbi, toye njooɗotoɗaa?” Ma'ana “Rabbi” woni “moodibbo.”
39O wi'iɓe, “Ngaree, ngi'on.” E carel ngel ɗum njamndi nayi alaasara. Sey ɓe tokkimo ɓe ngi'i to o jooɗotoo, ɓe kirtidi e maako.
40Go'oto nder yimɓe ɗiɗo nanɓe ko Yahaya wi'i tokki Yeesu ɓen woni Andiraawus minyiraawo Siiman Biiturus. 41Artuɗum Andiraawus tawi mawniraawo maako Siiman, o wi'imo, “Min kawrii e Almasiihu,” waato Cuɓaaɗo Allah. 42Sey o yaari Siiman to Yeesu. Yeesu raari Siiman on wi'imo, “An woni Siiman ɓiɗɗo Yahaya. Ɗum noddirte Keefas.” Ma'ana Keefas woni Biiturus, waato “hayre.”
Yeesu Noddii Filibus e Nataaniyal
43Gaɗa ɗu'um waɗii nde fini Yeesu suɓi yaha leydi Galiili. Sey o tawi Filibus, o wi'imo, “Tokkam.” 44Filibus boo o neɗɗo gariiri Betasayda. Kayri woni gariiri Andiraawus e Biiturus. 45Sey Filibus yahi tawi Nataaniyal wi'imo, “Min kawrii e on ɗon neɗɗo mo Muusa windi dow muuɗum nder Attawra, mo annabo'en maa mbindi dow maako, waato Yeesu ɓiɗɗo Yusufu ƴiwoyɗo gariiri Najarat.”
46Nataaniyal wi'i Filibus, “E yiiki maaɗa goɗɗum boɗɗum wurtoyto Najarat?”
Filibus wi'imo, “Woroy, ngi'aa.”
47Nde Yeesu yi'i Nataaniyal e waroya to muuɗum, sey meti dow maako, wi'i, “Raa Israa'iilankeejo mo goonga mo fewataa.”
48Nataaniyal ƴami Yeesu wi'i, “No waɗi anduɗaayam?”
Yeesu wi'imo, “Mi yi'iima ley lekki ibbi ko Filibus noddumaa.”
49Nataaniyal wi'imo, “Moodibbo, an woni Ɓiɗɗo Allah! An woni laamiiɗo Israa'iila.”
50Yeesu wi'imo, “A hooliyam ngam mi wi'iima mi yi'iima ley lekki ibbi? A yi'ay fii ɗuɗɗum ɓurɗum ɗu'um.” 51Sey Yeesu ɓeydi wiikiɓe, “E mi wi'a'on goonga, on ngi'ay dow maɓɓitake, malaa'ika'en Allah e ƴenta e njippoyoo yeeso Ɓii Neɗɗo.”#Fuɗ 28.12.


text:
Ina waɗa sahaa, ndoogu feññina koode ɗe laaceeje juutɗe. Ko ɗe poti wonde ?
Ina waɗa sahaa, ndoogu feññina koode ɗe laaceeje juutɗe. Ko ɗe poti wonde ?
Hoodere laaciire, ko ɓooɗde ndiyam penndiɗam e punndi weeyo, rewata ko laawol mum keeringol, ngol jiida e laabi koode e tagopeeje, sabu ina waɗa sahaa ɓadoo naange tigirigi, sahaa goɗɗo woɗɗitoo nge haa wafoya.
Sahaa mbo laaciire roondii naage oo, diƴƴe punndi e gaasuuji ngonata ko e eggude nde, sabu nguleeki e henndu naange, ɗuum wontata laaci kii. Njuuteeki makki ina tolnoo e miliyoŋaaji 30 haa 80 kilomeeteer.
Laaciire ko hoodere waɗnde saayaande, hoore e laaci. Hoore ndee ko ndiyam penndiɗam ɓuri heewde e mum (hedde 50%) e huunde e gaasuuji penndiiɗi goɗɗi. Saayaande ndee ko gaas e punndi ndi naange laawi, waɗi saayaande mawnde e dow hoore hoodere ndee, ina tolnoo e 50 000 haa 250 000 kilomeeteer. Laaci kii ko tergal ɓurngal laaɓtude e juutde kadi ko gaasuuji e punndi.
Laaciire ina wirnoo duuɓi keewɗi hade mum artude, etee nde wonaa wootere, eɗe keewi e ndeer satonaange, ɓuri heen lollude ko wiyeteende Haalii, nde sakkitii yiyeede ko hitaande 1986, nde artoyta ko hitaande 2061, so gooto e men taganaama yiytude nde, tawata ko naywi, sabu ende wirnoyoo duuɓi 76, goɗɗe ina mbirnoyoo duuɓi 558 306. Ɓurnde famɗude ko wirnotoo ko duuɓi 3 e huunde.
Ndeento-ɗee faayondirde laaciire e koode ciirtotooɗe jamma, ɗuum wonaa koode nii ko kaaƴe ɓole.
Hammadi Jah (facebook)


text:
Buubakaar BA wiɗtotooɗo, golloowo e sentr dow anndal e faale leyɗe sahel woni koɗo men hannde.
Saakitaama ñannde :
Afganistan, Taliban’en ɓamtii Kabuul laamorgo Afganistan, caggal nde ɓe raɗii laamu Ashraf Ghani. Dawlaaji Amerik e leyɗe hewɗe haɓii taliban’en duuɓi nogay, kono ɗum haɗaali-ɓe artugol ka laamu, balɗe sappo ɓaawo ruttagol konu Amerik. Hiɗen anndi koneeli leyɗe njanane hino Mali, e leyɗe Sahel goo. Koɗo men hannde ko Buubakaar BA wiɗtotooɗo, golloowo e sentr dow anndal e faale leyɗe sahel. Hiɗoɗen-mo e faandu haala Ibrahiima Timmbi BAH.


text:
Home -- Fulfulde -- Perform a PLAY -- 028 (The very first Easter)
28. Fii juldeere yawtaneede aranere nden
Ko laabiiji jelu finuɗaa hannde?
Neene Mariyama e weldiååe makko åen fini bimmbi law. Kono hari hiåe aani fota. E si tawno annabi Iisaa no wuurunoo honno nee! Timmii balɗe seeɗa gila ko o maayi ka hoore leggal altindiraangal. Nde o miijitinoo fii ɗun woo, gonɗi ɗin aray e makko.
No naange ngen fuɗirnoo, åe yahi ka yenaande.
Welɗiɗɗo : "Mariyama, ndaaru! Hayre nden tallaama! E hino ɗoo malaa’ikaajo on!"
Malaa’ikaajo : "Hita on hulu! Miɗo anndi ko annabi Iisaa wonɗon e ɗaååude. O alaa ɗoo. O immintinaama!"
Tama’u men on artii! Ko non woniri! Annabi Iisaa wi’i åe wonde himo haani maayude, o immintinee hakkunde mayåe åen ka ñalaande tammere. Ko honno åe yejjitirta ɗun?!
Malaa’ikaajo : "Aree ɗoo ndaaron ka o wallinanoo ɗon."
Rewåe åen no ndaarindira ka nder yenaande – nde waɗoraa nden!
Malaa’ikaajo : "Yahee holliton ɗun taalibaaåe åen!"
Wondude e weltaare e ŋalaw ka nder åerɗe maååe, åe iwi ka yenaande nden woni ɗon. Annabi Iisaa no wuuri!
Ka hoore laawol, o fotti e maååe. Åe yi’i mo. O yewtidi e maååe.
Iisaa : "Hita on hulu! Yahee fillanoɗon ɗun åeya!"
Ko ɗun tigi woni ko åe waɗunoo.
Mariyama : "Annabi Iisaa no wuuri!"
Weldiɗɗo : "O immitike hakkunde mayåe åen!"
Mariyama e giɗɗo goo : "Yenaande nden waɗoraa!"
(Fijinon gimol doy doy fewndo ko aaya on wonaa e janngeede)
E hino ko annabi Iisaa maakani åe kon ka Kitaabul Muggadasi : "Ko min woni Ummutal ngal e Ngurndan ðan. Kala gomðinðo lan wuuray, hay si o maayii non. Kala wurðo gomðinðo lan maayataa han kadi. Hiða hoolii ðun?" (Yuuhanna 11 : 25-26)
Annabi Iisaa waynorii åe ngoo salminaango ngo Almasiiyaaåe åen salmodirirta hakkundeeji maååe ka Juldeere Yawtaneede :
"Joomi on immintinaama! Ka haqiiqa O immintinaama!"
Yewtooåe : Fillitotooɗo, Mariyama, weldiɗɗo Mariyama on, malaa’ikaajo, annabi Iisaa
© Copyright : CEF Allemagne


text:
So tawii sitroŋ (limoŋ) ko ɓiyngel leɗɗe korsinaangel e ñaamdu, ina ɓiɗee e ñaamdu, ina muccee, haɗaani ɗum kadi jogaade nafooje goɗɗe, keewɗe, e nder galle… Yeru :
So a yiɗii ɗelkinde ‘korom’ : alaa fof ko ɓuri kalkeer bonde e robinaaji e kaake peewniraaɗe ‘korom’. Kono, so a yiggii heen sitroŋ, hay so ko nguru mum, maa yiy no waytata ɗelkude.
Koomoko e dow kiri : Hol no lawƴirtaa kaake kiri tawa ngontataa koomoko? A ƴettat tekkere tan leppiniraa ɗum dihal limoŋ, pompiraa ɗum kaake ɗee, seese, seese. Maa yiy ɓe ngonta kese pul !
Hisnude pentiir boowal e koowooje : pentiir keso ina heewi fooɗde koowooje. So a yiɗii woɗɗinde ɗe, ɗe mbaasa memde pentiir oo, a toɓɓittu e makko sitroŋ seeɗa. Maa yiy koowooje ɗee ina ndoga ɗoon fof…
Pensooji maa njoortii pentiir, aɗa sikka hankadi alaa ko ɗi nafata, a juumii : fasnu ndiyam limoŋ, mbaɗaa heen pensooji ɗii fotde hojomaaji 15. Kala ko logginoo heen iwat haa laaɓa.
Lawƴude wiitruuji : So tawii wiitruuji pallanteeje maa walla oto maa moddii pentiir, waɗ heen sitroŋ seeɗa fotde hojomaaji seeɗa, caggal ɗum lawƴiraa ɗi dihal lawƴirkal wiitruuji maa.
Tiwooji galle cukkii (mbuusii). Renndin kaasuuji ɗiɗi ndiyam sitroŋ e feccere kaas bikarbonaat, njuppaa e tiwooji ɗii, caggal ɗum ndewnaa heen ndiyam ngulɗam. Kaawis : ɗi cukkitoo haa laaɓa.
Toɓɓe ƴiiƴam e dow comcol : kaawis goɗɗo, lawƴir ɗum ɓiɗam sitroŋ, hay batte heddotaako heen.
So tuundi huuriima e kaɓirɗe maa dalli, ko wayi no boyetaaji, ɗuum kadi, safaara mum ko fompirde ɗum tekkere leppiniraande ɓiɗam limoŋ.
So ɗaccere (kol) takkiima e peroŋ galle, aɗa waawi kadi ittirde ɗum sitroŋ. Kono ko seese mbaɗirtaa, mbaasaa ɓurtinde hoto peroŋ oo fofaade !
Renndini ɗum ko Bookara A. Bah


text:
Home -- Fulfulde -- Perform a PLAY -- 157 (Esther risks her life 2)
157. Aysata weeåitii ngurndan mun ɗan 2
Hari oo wi’eteeɗo Haamaana ko aaden huñuɗo, kono e hoore ɗun kadi ko o mawnintiniiɗo haa feýýiti keerol. Lando mawɗo leydi Persii wi’eteeɗo on Asuyeruusu waɗii mo aaden ɗimmo åurɗo on dolnude e nder laamateeri ndin. Hari fow sujjanay mo, teddina mo. Kono non hinaa oo wi’eteeɗo Marajiati, esiraawo debbo lanɗo on. O sujjantaa mo. Hanaana no monanii mo fota.
Haamaana : "A jaåaali ɗoftagol ko yamiraa kon! Ko honɗun haɗi sujjanaa lan?"
Marajiati : "Åay ko mi Yahuudiyankeejo, ko Allaahu on tun mi sujjanta."
Haamaana : "Ɗun wontante ninse!"
Hari Haamaana foygintinaa-ma fota, o eååi eååoore bonde ka nder åernde makko.
Haamaana : "Mi warray mo. Ɗun le hinaa non kanko tun, kono ko Yahuudiyankeeåe hoɗuåe e ɗee diiwe 127 tawaaɗe ɗen fow e leydi Gariisa ndin. Mi mulay fii maååe."
Tawi kanko Haamaana himo yewta piiji bonɗi e hoore Yahuudiyankeeåe åen, o feññinani lanɗo on eååoore makko bonde nden e fee yeenirgol mo dokke buy. Ɗun o waaway huuwude kala ko o faalaa.
Haamaana immini yimåe waɗɗiiåe pucci makko åurɗi e yaawude ɗin; hiåe jogii åataake maandinaaɗe fii saare kala. Hen fow yamiroore makko hulåiniide nden åanginaa.
Imminaaɗo : "Immorde e lanɗo on. Ñannde Desembuur 13, Yahuudiyankeeåe åen, gorko e debbo e paykun, fow ko sahinbinteeåe. Hita gooto daɗu! Wareeåe åe fow, jatton åe jawle maååe ɗen!"
Nden yamiroore adduno kulol e diwno nangi åe. Yahuudiyankeeåe åen åornii conci heynorɗi. Åe ewnii, åe torii Alla faabo.
Oo maaketeeɗo Marajiati immini nelal hawjungal ka lanɗo on. Fewndo ontuma ko aaden gooto tun waawi wallitaade, on le ko debbo lanɗo on, esiraawao makko wi’eteeɗo on Aysata.
Marajiati : "Aysata, hiɗa haani yahude ka lanɗo on! Jeejaa mo, yo o dandu en wareede."
Aysata : "Mi waawataa waɗugol ɗun. Gooto yaananaaka naatugol ka lanɗo on si wonaa hara kanko woni ko yamiri ootigi. Si mi yahii, no woniri woo, mi maayoyay."
Marajiati : "Hita a fanku! No gasa hara ko on dalil waɗi si wonanɗaa takko lanɗo on – fii no men daɗira."
Aysata : "Toranee lan. Mi naatay ka lanɗo on. Si mi maayay, yo mi maayu!"
Wano Aysata non, annabi Iisaa kadi wattii ngurndan mun ɗan yeeso. Hari himo hebulii maayugol fii no hisinireɗen e no heåiren ngurndan poomayankejan ɗan.
Aysata wattii conci makko åurɗi e labeede ɗin. O åadii ka jullere laamu ngun woni ɗon. Lanɗo on yi’i himo ara. Hara o jaåanay mo ɗun kaa ...
Mi sifanoyto on ɗun ka yewtere aroyoore.
Yewtooåe : Fillitotooɗo, Haamaana, Marajiati, Aysata, imminaaɗo
© Copyright : CEF Allemagne